ZAVOD TARIXI – Buxoro neftni qayta ishlash zavodi\nБугунги кунда биз илк бор ҳақиқатан ҳам гўзал ва ноёб ўлкамиз бойликларини бошқа мамлакатлар воситачилигисиз намоён эта оламиз… Бизнинг жаҳон ҳамжамиятига бирлашиш сари интилишимиз, ташқи дунё учун очиқ эканлигимиз мазкур бойликлардан фойдаланиш учун ажойиб имконият яратмоқда.\nЮртбошимиз ташаббуси билан Қоровулбозор туманида нефтни қайта ишлаш заводи ишга туширилганига 19 йил тўлмоқда. Франциянинг “TEKNIP” компанияси лойиҳаси асосида қурилган ушбу заводнинг технологик жараёнини шакллантиришда Франциянинг нефт институти, Американинг “Мерикем” ва Голландиянинг “Компримо” компаниялари лицензияларидан фойдаланилди. Завод бир йилда 2,5 миллион тонна нефт ва газ конденсатини қайта ишлаш қувватига эга. Унинг автобензин, авиакеросин, дизел ёқилғиси, углеводород эритгичи, мазут, суюлтирилган газ, олтингугурт каби маҳсулотлари харидоргир. Бу ерда маҳсулот сифатини яхшилаш, уни халқаро стандартларга мослаш дастурлари бўйича юқори октанли “АИ-91”, “АИ-95” русумли автобензинлар ишлаб чиқариш технологияси ўзлаштирилди. 2008 йил ноябр ойидан бошлаб экологик жиҳатдан тоза ва совуқ ҳароратга чидамли дизел ёқилғилари ишлаб чиқариш йўлга қўйилгани яна бир янгилик бўлди. Бундан ташқари, “Боинг” ва “Аеробус” русумли ҳаво лайнерларига мўлжалланган “Джет-А-1” русумли авиация ёқилғиси ишлаб чиқарила бошланди. Хорижлик экспертлар синовидан аъло даражада ўтган бу маҳсулот “Ўзбекистон ҳаво йўллари” Миллий авиакомпаниясига мунтазам равишда этказиб берилмоқда. Шунингдек, заводимизда “Саноат кооперацияси асосида тайёр маҳсулотлар, бутловчи буюмлар ва материаллар ишлаб чиқаришни маҳаллийлаштириш дастури”га кўра, республикамизда фаолият юритаётган лок-бўёқ ишлаб чиқарувчи корхоналар учун зарурий хомашё-углеводород эритгичи ишлаб чиқарилмоқда. Заводимиз тўртта халқаро стандарт сертификатига эга бўлган Марказий Осиёдаги ягона корхона ҳисобланади. Бу эрда ишлаб чиқаришни модернизациялаш, халқаро андозаларга мослаштириш ишлари мунтазам олиб борилади. Масалан, Буюк Британиянинг “UNIX TECHNO PLUS LTD” компанияси билан шартнома тузилиб, дунёнинг етакчи “UOP” ва “HONEYWELL” компаниялари билан ҳамкорликда қурилмаларни аудит қилиш, дастлабки иқтисодий-техник асосларни яратиш бўйича қатор ишлар амалга оширилмоқда. Бундан мақсад маҳсулот сифатини “Евро-4,5” даражасига олиб чиқиш, қолаверса, иккинчи босқичда маҳсулот қайта ишланиш даражасини 95 фоизга етказишдир. Завод маъмуриятининг туман ҳудудий ривожланишига қўшаётган ҳиссасини ҳам алоҳида таъкидлаш жоиз. Жумладан, “Бўзачи” ҚФЙ ҳудудида наслли қорамолга мўлжалланган чорвачилик мажмуаси барпо этилиб, Украинадан 1018 бош наслли қорамол олиб келинди. Бу ерда ҳозир 135 нафар ишчи-мутахассис меҳнат қилмоқда. Завод ишлаб чиқариш цехларида айни кунда 3300 нафар ишчи ходим фаолият олиб бораётган бўлса, 2006-2013 йиллар давомида 654 та касаначилик асосида иш ўринлари яратилгани диққатга молик.\n10 гектар майдонда лойиҳа-смета қиймати 21 миллиард сўмга тенг замонавий иссиқхона барпо этишга киришилган эди. Иссиқхонанинг 5 гектари тўлиқ ишга туширилди, қолган қисмида қурилиш-монтаж ишлари олиб борилмоқда. Заводимиз томонидан кейинги ўн йил мобайнида Нефтчилар шаҳарчасида аҳоли яшаш шароитини яхшилаш мақсадида қатор бунёдкорлик ишлари амалга оширилди. Натижада шаҳарча ижтимоий инфратузилмаси тубдан ўзгарди. Бу эрда “Ёшлар маркази” ишлаб турибди. Микроиқлимни юмшатиш ва ишчи-ходимларнинг мароқли ҳордиқ чиқариши учун умумий майдони 12 гектардан иборат сунъий кўл барпо қилинди. Бундан ташқари, шаҳарчада ҳаммом, спорт-соғломлаштириш мажмуи, 720 ўринли замонавий маданият саройи, байрам тадбирлари ўтказишга мўлжалланган концерт зали, барча қулайликка эга деҳқон бозори, интернет тармоғига уланган компютер хоналари ёшлар билан гавжум. Завод ишчи-ходимларининг турмуш шароитларини яхшилаш мақсадида 2003 йилдан бошлаб ҳозирги кунга қадар 308 та коттеж қурилди. Олис ҳудудлардан келиб ишлаётганлар учун 240 ўринли “Ёшлар меҳмонхонаси” фойдаланишга топширилгани ҳам ана шу саъй-ҳаракатлар маҳсулидир. Умуман, бунёдкорлик ишлари кўлами кенг. Нефтчилар шаҳарчасида ижтимоий объектлар ва уй-жойлар қурилиши давом эттирилмоқда. Бу ерда замонавий типдаги ўйингоҳ барпо этиш ҳам кўзда тутилган.


Пойтахтнинг сокин жойидан янги хонадон излаётганлар учун Huvaydo турар жой мажмуасини тавсия этамиз. Оилангиз фаровон ҳаёти учун қулай ва замонавий маскан. Турар жой мажмуасидаги барча хонадонлар ва уларнинг ҳужжатлари тайёр. Ҳозирги кунда саноқли хонадонлар қолган. Харидорларга фойдали таклифлар мавжуд. Асосийси ҳар бир хонадонга ер ости автотураргоҳидан жой СОВҒА!\nТайёр оилавий мажмуа. Huvaydo турар жой мажмуаси кенг ҳудуди ва ривожланган инфратузилмаси билан алоҳида ажралиб туради. Унинг умумий майдони 20 634 квадрат метрга тенг. Шундан 6 900 квадрат метр кўкаламзор ҳудуд ҳисобланади. Мажмуада 6 та кўп қаватли уй мавжуд. Мажмуада барча уйлар қуриб битказилган ҳамда аҳолига фойдаланишга топширилган. Бугунги кунда мажмуада кўплаб оилалар истиқомат қилади. Фақатгина саноқли хонадонлар ўз эгасини кутмоқда.\nЗамонавий ва шинам хонадонлар. Барча хонадонлар замонавий ва ноодатий меъморий ечимга эга. Хонадонлар кенг, тайёр ва сифатли таъмирланган. Панорама ойнали ҳамда ўзига хос ярим айлана хоналар, кенг ошхона ва бошқа хоналар мавжуд. Хонадон баланд шифт, мустаҳкам эшик, жиҳозланган ювиниш хонаси, шовқин ўтказмас ойналар каби бир қанча қулайликларга эга. Уйларни лойиҳалашда ҳаво айланиши, табиий ёруғлик ҳамда қулайликка алоҳида эътибор қаратилган.\nФаровон ҳаёт учун муносиб танлов. Турар жой мажмуасининг ҳовлиси кенглиги билан алоҳида ажралиб туради. Ҳудудда сайр йўлаги, фаввора, болалар ва спорт майдончалари мавжуд. Кенг ҳовли тўлиқ ўралган, ҳудуд видеокамералар орқали узлуксиз кузатилади. Мажмуа ҳовлисида дам олиш, спорт билан фаол шуғулланиш, кечки оилавий сайрларни ташкил қилиш мумкин. Турар жой ҳудуди ҳавфсизлигини таъминлаш учун қўриқлаш хизмати тун-у кун фаолият олиб боради.\nТурар жой мажмуаси катта кўчага яқин жойда қурилган бўлиб, унинг яқинида қайта таъмирланган замонавий мактаб, болалар боғчаси, иккита катта масжид, озиқ-овқат, гуллар, ширинлик ва кийим дўконлари, қаҳвахона, ресторанлар ҳамда турли хизмат кўрсатиш масканлари жойлашган. «Беруний» метро бекатигача пиёда 10 дақиқалик йўл.\nБарча қулайликларга эга Huvaydo турар жой мажмуасига ташриф буюринг ҳамда тўловнинг қулай шартларидан фойдаланиб хонадон эгасига айланинг.\nБатафсил маълумотларни қуйидаги телефон рақамлари орқали олишингиз мумкин: +99895 194-00-40\nМанзил: Тошкент шаҳри, Шайхонтоҳур тумани, Ал-Хоразмий кўчаси, 60-65-уйлар.\n12:00 / 20.01.2021\nHuvaydo: тайёр, сифатли ва кенг хонадонлар эгасига айланинг


Японияда мактаб ва ишхоналарда йиғлашни ўргатишмоқда - 15.10.2018, Sputnik Ўзбекистон\nБу мактаб ва компанияларда стрессни олдини олиш ва ишчилар ва ўқувчиларнинг саломатлигини сақлаш мақсадида қилинмоқда. 15.10.2018, Sputnik Ўзбекистон\n© REUTERS / Issei KatoЦветущая сакура в Токио, Япония\nБу мактаб ва компанияларда стрессни олдини олиш ва ишчилар ва ўқувчиларнинг саломатлигини сақлаш мақсадида қилинмоқда.\nТОШКЕНТ, 15 окт - Sputnik. Японияда “йиғлаш бўйича машғулот”лар оммалашмоқда.\nОрол чўкмоқда: Япония кучли ёғингарчиликлар остида қолди\nБу каби машғулотлар мактаб ва компанияларда стрессни олдини олиш ва ишчилар ва ўқувчиларнинг саломатлигини сақлаш мақсадида қилинмоқда.\nЭкспертлар фикрига кўра, кўз ёши –стрессдан ўзини ҳимоя қилиш усулидир.\nСобиқ ўрта мактаб ўқитувчиси Хидефуми Ёшида махсус машғулотлар ўтказади. У бу жараён афзалликлари ва у билан стрессдан холос бўлишни ўргатади.\nУнинг сўзларига кўра, йиғлаш уйқу ёки кулгудан кўра срессдан қутулиш учун яхшироқ ёрдам беради.\nЭкспертнинг фикрига кўра, ғамгин фильм, мусиқалар ҳамда таъсирли китоблар билан йиғлашни бошлаш керак.\nМасалан, 7 сентябрда у Осакадаги хусусий мактабда 79 нафар ўқувчилар тренинг ўтказди. Ғамгин фильмни томоша қилиб, шундан сўнг улар йиғлаш учун иншо ёзишади.\n“Мен йиғлаётганимда, ўзимни тутишим керак эмаслигини ҳис қиламан”, - деб таъкидлайди 17 ёшли ўқувчи.\n2015 йилда Японияда 50 дан ортиқ ишчилари бўлган компаниялар ўз ходимларига стрессни текшириш бўйича тестини тадим этиш мажбурияти юклаш қонуни кучга кирганди.


Қозоғистон Евросиё иқтисодий иттифоқининг сиёсийлаштирилишига қарши чиқмоқда. Мамлакат ташқи ишлар вазирлигининг расмий сайтида эълон қилинган баёнотда Қозоғистоннинг бу масала хусусидаги позицияси очиқланган.\nҚозоғистон Евросиё иқтисодий иттифоқининг сиёсийлаштирилишига қарши чиқмоқда. Мамлакат ташқи ишлар вазирлиги ўзининг расмий сайтида бу масала юзасидан баёнот бериб, ЕОИИ иқтисодий ҳамкорлик учун тузилган ташкилотлигини ва Қозоғистон бу ташкилотнинг сиёсийлаштирилишига қарши эканини маълум қилган.\n«2014 йил 29 майда имзоланган «Евросиё иқтисодий иттифоқи тўғрисида»ги шартномага биноан мазкур ташкилотнинг мақсади товарлар, хизматлар, капитал ва ишчи кучининг эркин ҳаракатланишини таъминлаш ҳамда аъзо давлатлар иқтисодиётининг барқарор ривожланиши орқали унда яшаётган халқларнинг фаровонлигини оширишдир», дейилади баёнотда.\nҚайд этилишича, Қозоғистон ЕОИИ доирасидаги интеграция жараёнлари фақат иқтисодий хусусиятга эга, деган позицияни қўллаб-қувватлайди. Расмий Нур-Султон ташкилотнинг сиёсийлаштиришига қарши ва бу масалада ўз позициясини ўзгартирмоқчи эмас.\nБаёнотда Қозоғистон ЕОИИ тўғрисидаги шартномани тартибга солиш мавзусидан ташқарида бўлган ташаббусларни қўлламаслигини маълум қилган. Шунингдек, Ғарб санкциялари биринчи навбатда сиёсий мотивларга асосланган ва алоҳида давлатларга қарши қаратилган, деб ҳисоблашини билдирган.\nҚайд этилишича, Қозоғистон бошқа давлатларнинг санкцияларига жавобан ЕОИИга аъзо давлатлар «консолидацияланган чоралари» бўйича ҳеч қандай музокаралар олиб бормаяпти.\n«Евросиё интеграциясидаги шериклар билан ишлашда биз фақат бундай санкцияларнинг ижтимоий-иқтисодий ривожланишимизга салбий таъсирининг олдини олиш бўйича биргаликдаги ҳаракатлар тўғрисида гаплашишимиз мумкин», дейилади Қозоғистон ТИВ баёнотида.\nЭслатиб ўтамиз, аввалроқ Россия ташқи ишлар вазирининг ўринбосари Aлександр Панкин Санкт-Петербург халқаро иқтисодий форуми давомида ЕОИИ ташкилоти доирасида Ғарб санкцияларига қарши консолидация қилинган жавоб устида иш олиб борилаётганини айтганди.\nШавкат Мирзиёев Евросиё иқтисодий иттифоқи саммитида иштирок этди


Қайтишга кафолат йўқ. Ўзбекистон президенти четдаги ватандошларни нима билан жалб қилиши мумкин - Фарғона.Ру ахборот агентлиги\n05:01 msk, 13 Июль 2020\nҚайтишга кафолат йўқ. Ўзбекистон президенти четдаги ватандошларни нима билан жалб қилиши мумкин\n19.01.2018 01:28 msk\nЎзбекистондан четга миграция оқими бу миллионлаб ишчи кучининг чет элда арзимаган пулга ишлашга мажбур бўлишигина эмас, балки ёппасига “ақлларнинг чиқиб кетиши” ҳамдир. Бунда турли мутахассислар: врачлар, педагоглар, олимлар, бизнесменлар, малакали ишчилар ва шунчаки пассионарийлар (ўз тақдирини яратувчилар) ўз ватанини сиёсий ёки иқтисодий сабабларга кўра тарк этишади. Улардан кимдир вақтинчалик пул ишлаб топиш учун, кимдир эса янги жойда ўрнашиш учун кетади.\nУлар бугун бутун дунёга сочиб юборилган. Нью-Йоркнинг ўзида ўзбекистонликлар эллик мингдан ортиқ эмиш. Аксарияти у ерда бутунлай қолади. Шу билан бирга бирорта ҳам ўзбек ўзининг шаҳри, ўзининг мамлакати, маданияти ва урф-одатларидан узилиб кетмайди. Вақти келганида уйга қайтиш умидини ҳеч қачон узмайди: ота-боболарининг ерларига хўжайин сифатидами, она юрт манзараларини соғинган турист сифатидами ёки ватанини оёққа туришга ёрдам берадиган хорижий инвестор сифатидами, барибир боришга умиди бор.\nКаримов давридаги турғунлик туфайли ақлларнинг чиқиб кетиши натижасида мамлакатга етган иқтисодий, маданий ва сиёсий зарарнинг ниҳоятда катталигини расмий Тошкент англай бошлаганга ўхшайди. Бугун Ўзбекистонда кадрлар етишмовчилиги энг жиддий муаммога айланган. У барча соҳаларни қамраб олган: тибииёт ходимлари, ўқитувчилар, тадқиқотчи олимлар, менежерлар етишмаяпти. “Эски режимчи” коррупционерларнинг ўрнига одам йўқ, ислоҳот ўтказишга одам йўқ. Нима қилмоқ керак?\nМамлакат президенти атрофида бу саволга жавоб қидирилмоқда. Шавкат Мирзиёевнинг ўзи ҳам хориж сафарларида ватандошлар билан хурсанд бўлиб учрашади, уларни Ўзбекистонга қайтиб, ўзгаришларда иштирок этишга чақиради. Айрим таниқли инсонлар уйга қайтишга ҳам улгурди. Янги президентнинг АҚШга сафари пайтида айтган гаплари, яъни хорижга кетган ватандошларга нисбатан сиёсат ўзгариши ҳақидаги очиқ баёнотидан кейин Украинадан Ўзбекистонга таниқли кардиолог Қаландар Бобожонов қайтди. Унинг қайтиши бошқаларга ўрнак бўла оладими? Кўп сонли ўзбек диаспоралари давлатнинг янги раҳбари гапларига ишонч билдирадими?\nМукофотлар ва облигациялар\n“Фарғона” таҳририятининг ўзбекистонлик эмигрантлар орасида танишлари кўп. Саволга тутилганларнинг аксарияти шуни таъкидладики, Ўзбекистонга қайтиш истаги бор, аммо ҳозирча бунга тайёр эмаслар, чунки ҳали зарурий шароитлар яратилмаган. Қандай шароитлар яратилиши керак? Ўзбек ҳукумати қандай қарор орқали эмигрантларнинг ватанга қайтишига таъсир қилиши мумкин?\nМасалан, Нью-Йорк штатининг Олбани шаҳрида яшовчи фалсафа фанлари доктори Гулсара Ширматовага кўра, хорижда яшаётган ўзбек диаспораси вакилларига ўзбек элчихоналари ва консулликлари “келиб чиқиши ўзбек” (Person of Uzbek origin – PUО) гувоҳномасини бериши керак. Бу гувоҳнома Ўзбекистонга исталган муддатга визасиз кириш, бизнес юритиш, корхоналар очиш ҳуқуқини бериши керак.\nШирматова хонимнинг фикрига кўра, юзага келаётган масалаларни ҳал қилиш учун “хорижда яшаётган ўзбеклар масаласи бўйича вазирлик” (Ministry of Overseas Uzbek Affairs – MOUA) тузиш керак. Буни биринчи навбатда энг кўп сонли ўзбеклар яшайдиган давлатларда қилиш керак. Бунинг учун Ўзбекистоннинг йирик шаҳарларида хориждаги ўзбек диаспоралари билан ишлайдиган нотижорат ташкилотлар, хорижий компаниялар ваколатхоналарини очиш керак. Суҳбатдошимизнинг фикрича, вазирлик ташкил қилинган кунни Хориждаги ватандошлар куни деб эълон қилиб, хориждаги ўзбек диаспораларининг таниқли аъзоларига мукофотлар таъсис қилиш керак.\nГулсара Ширматова шунингдек, Ўзбекистон бош вазири раҳбарлиги остида келиб чиқиши ўзбеклар учун Глобал консультатив кенгаш (Global Advisory Council of People of Uzbek Origin) тузиш керак. Унинг мақсади – хорижда яшаётган “Ўзбекистоннинг ақл соҳиблари тажрибаси, билимлари ва оқиллигини умумлаштириш” бўлади. Шулар орқали мунтазам равишда ўзбек диаспораси вакилларининг инвестицияларини Ўзбекистон иқтисодиётига жалб қилиш осонлашади. Ғояга кўра, бу Кенгаш турли тавсиялар ишлаб чиқади ва шу тавсиялар асосида хориждаги ватандошларга нисбатан сиёсат ва дастурлар амалга оширилади.\nМамлакат иқтисодиётига хорижий инвестицияларни жалб қилиш учун Ширматова хоним Ўзбекистон тикланиш облигацияларини чиқаришни ҳам таклиф этади. Бундай схема бир пайтлар Ҳиндистонда жуда яхши иш берган экан. Ҳиндистон ҳукумати 1998 йилда хориждаги ҳинд диаспораларига мурожаат қилгач, бир ой ичида Ҳиндистон тикланиш облигацияларига 4 миллиард доллар атрофида пул тушган.\nГулсара Ширматова ўз таклифларини Ўзбекистон раҳбариятига ҳам юборган. Орада кўп ўтмай, мамлакат ТИВдан расмий бўлса ҳам, аммо умид уйғотадиган жавобни олди: “Хориждаги ўзбек диаспораси билан мунтазам ишлаш, унинг имкониятларини Ўзбекистон иқтисодиётига инвестицияларини жалб қилишда фойдаланиш юзасидан ғоя ва таклифларингиз учун раҳмат. Уларнинг муҳимлигини ҳисобга олган ҳолда, тегишли маҳкамаларга юборилди. Сизнинг ғояларингиз хориждаги ватандошлар билан ишлашни йўлга қўйишда татбиқ қилиниши шубҳасиз”.\n“Амнистия” эълон қилиш ва “титратиш”ни бас қилиш\nШавкат Мирзиёев очиқ эшиклар сиёсатини эълон қилаётган пайтда қуйи босқичларда одатдаги “Каримов механизми” ишлашда давом этмоқда. Миллий хавфсизлик хизмати ва милиция жосусларни, экстремистларни ва террористларни қидириб, қўлга тушган ҳар қандай одамни осонгина “давлат душмани” деб эълон қилмоқда. Шу сабабли Ўзбекистонга қайтишни истаганлар хавфсираб турибди. Ташаббус кўрсатганларни мамлакатга киргизмасликлари ёки ундан чиқармасликлари мумкин.\nСуҳбатдошларимизнинг фикрича, ватанда муаммога дуч келмаслик учун мамлакат ҳукумати аниқ-тиниқ кафолат бериши, қайтганлар учун ўзига хос “амнистия” эълон қилиши керак. Ўзбекистон ҳукумати диний ёки сиёсий сабаблар билан ҳеч кимни таъқиб қилмасликка ваъда бериши керак. Бундан ташқари, консуллик рўйхатига турмаганлар, ўз вақтида паспортини алмаштирмаганлар, бошқа фуқароликни қабул қилгандан сўнг ўзбек фуқаролигидан воз кечмаганларни жавобгарликка тортмаслиги керак.\nХорижда маълум миқдорда капитал тўплаган тадбиркорларнинг фикрига кўра, муҳожиротда ишлаб топилган барча даромадга солиқ амнистияси ҳам эълон қилинганидан кейингина ватанга қайтиш мумкин. Ўзбек иқтисодиётининг энг муҳим соҳаларига сармоя киритмоқчи бўлган инвесторларга эса солиқда мисли кўрилмаган имтиёзлар берилиши, экспорт-импорт операцияларига акцизлар пасайтирилиши лозим.\nБу таклифларни Ўзбекистон ҳукумати ва парламентидагилар инобатга оладими-йўқми, буниси номаълум. Мабодо инобатга олганда ҳам, хориждаги ватандошларнинг барча талабларини қондира олишармикан. “Ошкора эълон қилиш керак, петиция ёзиш, имзо тўплаш, ҳукуматнинг барча бўғинларига мурожаат қилиш керак. Ватанга фойдамиз тегишини хоҳлаймиз, аммо бутун жаҳонда қабул қилинганидек, бизнинг ҳуқуқларимизни ҳурмат қилишларини истаймиз. Мен Қўшма Штатларга кетганман, чунки бу ерда қонунга риоя қилишади, қонун ишчи учун ҳам, вазир учун ҳам, ҳаммага баробар. Ўзбекистонда худди шундай ҳуқуқий шароит яратилмаса, у ерга боришдан наф йўқ”, – деб ёзади “Фарғона” таҳририятига Америкадаги олийгоҳ талабаси.\nПрезидентнинг гапларидан руҳланган диаспора уйга қайтиш ҳақида орзу қилаётган бир пайтда Ўзбекистоннинг ўзида илгаригидек “чемодан кайфияти” ҳукм сурмоқда. “Мирзиёевнинг ҳамма гаплари, – популизм, хўжакўрсинчилик, – деб ёзади фарғоналик олий маълумотли йигит. – Президент тадбиркорларни тинч қўйишни айтади, аммо эртаси куниёқ солиқдан келишиб, илгаригидек титратиб кетишади. Ҳақиқий ислоҳотлар керак, аммо ҳеч нарса рўй бермаяпти. Ҳеч қандай умид йўқ, дўстларим билан кетиш ҳақида кўп ўйлаяпмиз”.\nЎзбекистондан кетган ҳурматли муштарийлар! Бу ҳақдаги фикрларингизни кутиб қоламиз. Республика раҳбариятига йўлланадиган тавсияларингиз бўлса, бизга юборинг. Таҳририят манзили – ferghananews@gmail.com.


Маданият вазирининг биринчи ўринбосари лавозимидан озод этилди\nМаданият вазирининг биринчи ўринбосари лавозимидан озод...\n04.05.2021 23:46 0 3459\nМаданият вазирининг биринчи ўринбосари вазифасида ишлаб келаётган Жамол Носиров бошқа ишга ўтганлиги муносабати билан лавозимидан озод этилди.\nИлгари Маданият ва спорт ишлари вазири лавозимида фаолият юритган, шунингдек бугунги кунда Вазирлар Маҳкамасида масъул лавозимларда фаолият юритиб келаётган Аҳмедов Баҳодир Мажидович Маданият вазирининг биринчи ўринбосари этиб тайинланди.\nБ.Аҳмедов шу кунгача вазирликнинг туман бўлимида бадиий раҳбар, туман бўлими мудири, Тошкент шаҳар бошқарма бошлиғи ўринбосари, Тошкент вилояти бошқармаси бошлиғи, вазир ўринбосари, шунингдек, Тошкент вилояти ҳокимининг ўринбосари лавозимларида ишлаган. Айни пайтда Чим устида хоккей федерацияси раҳбари ҳам ҳисобланади.\nМаълумот учун, Баходир Ахмедов 1973 йилда туғилган бўлиб, 1996 йилда Тошкент электротехника алоқа институтини, 2007 йилда эса Президент қошидаги Давлат бошқарув академиясини битирган.\nтайинлов маданият вазири биринчи ўринбосар Баҳодир Аҳмедов Жамол Носиров\nЖамият Кеча, 16:42\nТаълим 11/06, 12:29\nИккита ОТМга ректор тайинланди\nҲуқуқ 09/06, 10:41\n8 нафар судьянинг иш жойи ўзгарди


Ҳуссам Ҳассан: "Эртага иккала жамоа ҳам ғалаба учун майдонга тушади" / CHAMPIONAT.asia\n09 сен 11:35\nҲуссам Ҳассан: "Эртага иккала жамоа ҳам ғалаба учун майдонга тушади"\nИордания – Ўзбекистон учрашуви олдидан бўлиб ўтган матбуот анжуманининг дастлабки қисмида Иордания бош мураббийи Ҳуссам Ҳассан иштирок этди.\n“Ўзбекистонга келганимиздан хурсандмиз. Эртага икки терма жамоа ҳам ғалаба қозониш учун майдонга тушади. Агар Ўзбекистонга қарши иккинчи бўлимда намойиш этган ўйинимизни намойиш этсак ғалаба қозонамиз”, - дейди Ҳуссам Ҳассан.\n- Ўзбекистон терма жамоаси ҳақида фикрларингиз.\n- Ўзбекистон яхши шакилланган терма жамоа. Сизлар Жаҳон чемпионатига тўғридан-тўғри чиқишларинг мумкин эди. Бу учун жуда қулай имкониятга эга эдинглар. Бизни майдонимизда бўлиб ўтган ўйинда сизлар гол ўтказдингиз. Эртага эса табиийки биринчи гол уриш учун ўйнайсизлар”.\n- Ҳасан Абдул Фаттоҳни дастлабки ўйинда алмаштиришингиз сабаби нимада. Ундан кейин Ўзбекистоннинг қайси чизиғи сизда илқ таассурот қолдирди?\n- Ўзбекистон индивидуал ҳаракатларга таяниб яхши ўйин кўрсатадиган жамоавий жиҳатдан кучли. Алмаштиришга келсам бу мени қарорим. Ҳар бир мураббий истаган ўйинчини алмаштириш имкониятига эга.\n- Иордания сафарда фақат мағлубиятга учраган. Бу ҳолат жамоа руҳиятига салбий таъсир ўтказмайдими?\n- Аввалги ўйинлар ҳақида айта олмайман. Чунки янги мураббийман. Биз келажак учун янги стратегияни тузиб чиқаяпмиз. Ҳар бир ўйинни ўз аҳамияти бўлади.\n- Иорданиядаги ўйинда жиддийроқ қаршилик кутган эдик. Лекин Осиё кубоги савиясидаги ўйинни кўрмадик.\n- Бу саволингингизга эртага жавоб бераман.


ФИФА ЖЧ-2018 саралашида иштирок этаётган бир нечта терма жамоани жазолади\n19:30 / 19.12.2016\nАнглия ва Шотландия футбол ассоциациялари ўйин вақтида сиёсий ҳаракатни амалга оширгани (бу терма жамоалар урушларда ҳалок бўлган Британия ҳамжамияти аскарлари хотирасига қизил кўкнори тасвири туширилган баннерларни кўтариб чиқишган) учун жазоланган.\nФИФА расмий сайтида берилган хабарга кўра, Англия ассоциацияси 45 минг. швейцар франки миқдорида, Шотландия эса 20 минг франк миқдорида жарима тўлайдиган бўлган.\nШунингдек, Уэльс (20 минг) ва Шимолий Ирландия (15 минг) терма жамоалари ҳам жаримага тортилган. Уэльсликлар сербларга қарши шимолликлар эса озарбойжонликларга қарши учрашувда қизил кўкнори тасвири туширилган қора боғичларда майдонга чиқиб келишганди.\nШунингдек, Ирландия терма жамоасининг Швейцарияга қарши ўртоқлик учрашувида кийган футболкасида сиёсий кўринишдаги элементлар борлиги учун ирландлар 5 минг швейцар франки миқдори жарима тўлайдиган бўлди.\nҲондурас терма жамоаси эса Панамага қарши учрашувда чиққан жанжал сабабли яқин вақтларда уй учрашувларини ўз стадионида ўтказишдан маҳрум қилинди. Федерация 40 минг швейцар франки миқдори жарима ҳам тўлайди.\nТурли хил қоидабузишлар сабаб Польша (35 минг швейцар франки), Аргентина (30 минг), Босния ва Герцеговина (25 минг), Колумбия (25 минг), Панама (25 минг), Мексика (20 минг) ва Венесуэла (20 минг) ҳам молиявий жаримага тортилган.\nТаитига қарши учрашувда майдонга тушиш ҳуқуқига эга бўлмаган футболчини ўйинга туширгани учун Соломон ороллари терма жамоасига техник мағлубият ёзилган.\nБундан ташқари, мухлисларнинг Сербияга қарши учрашувда тақиқланган сўзлар билан қилган бақириқлари натижасида Украина футбол федерацияси ҳам 60 минг швейцар франки миқдорида жарима тўлайдиган бўлди.\nФИФА жарима ЖЧ саралаши кўкнори


05:00 / 04.03.2017 1984 pdf Ўқиш режими + -\nБугунги кунда юртимизда турли замонавий мавзуларга доир диний мақола, рисола ва китоблар битилаётган бир пайтда йўл ҳаракатига доир шаръий одоб ва аҳкомларни омма халқимизга етказиш долзарб масалалардан бирига айланиб қолди. Шу боис, ушбу мавзуда сиз азизларга кичикроқ бир рисола тақдим этишни ўз олдимизга мақсад қилиб қўйдик. Маълумотларни ўрганиб, ўзлаштириш муҳтарам ўқувчиларга осон бўлиши учун уларни ушбу бўлимда туркум шаклида бериб боришни маъқул топдик. Аллоҳ тало Ўзи ёрдам берсин! Омин!\nРоббининг таълимотларини қабул қилиб, инсонларга таълим берган ва уларни ҳаётга қандай татбиқ этилишини бекаму-кўст кўрсатиб берган севикли Пайғамбаримиз Муҳаммад мустафо соллаллоҳу алайҳи васалламга дуруду салавотлар бўлсин!\nИслом Аллоҳ таолонинг сўнги ва энг мукаммал дини. У инсон ҳаётининг барча жабҳаларини қамрай олади. Унинг таълимотлари шунчалар ҳаётийки, мана ўн тўрт асрдан буён инсониятнинг ақлини лол, қалбини ром қилиб келмоқда. Жумладан, йўл ҳаракатига доир исломий одобларнинг қиймати кундан кунга ортиб бормоқда.\nҚуръони карим ва ҳадиси шарифларда бу борада талайгина маълумотлар бор. Уламоларимиз уларни ўзларининг турли мавзулардаги китобларида, хусусан, исломий одоб-ахлоққа доир асарларида алоҳида ажратиб баён қилганлар. Баъзи олимларимиз ўша оят ва ҳадислардан фойдаланиб, бу борада махсус рисолалар ҳам битганлар. Уларнинг сони кундан кунга янада кўпайиб бормоқда.\nКимдир «Бугунги 20 аср ҳодисаси бўлиб турган транспорт воситаларига бундан 14 аср олдин келган Исломнинг нима алоқаси бор?», дейиши ҳам мумкин. Аммо,Исломнинг Аллоҳ таолонинг охирги ва мукаммал бўлган, Қиёматгача боқий қоладиган дини экани ва у ўзининг оламшумул таълимотлари билан инсоният ҳаётининг барча жабҳаларини бекамукўст қамраб олгани эътиборга олинса, бу борада Ислом динининг ўрни қанчалар буюк экани аён бўлади. Бу ҳақиқатни ушбу илмий рисоладан ҳам англаш мумкин.\n2011 йилнинг биринчи чорагида, йўл ҳаракати хавфсизлигини таъминлаш мақсадида Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида Ўзбекистон Республикаси Қонуни қабул қилинди ҳамда жорий йилнинг 27 апрел кунидан расман кучга кирди. Бу ҳам ўз навбатида, Юртимизда йўл ҳаракати хавфсизлигини таъминлаш мақсадида кескин чоралар кўриш йўлида қўйилган қадам бўлди. Аммо буларнинг барчаси муаммони ҳал қилишга қаратилган ташқи омил вазифасини ўташи ҳеч кимга сир эмас. Албатта, бундай чора-тадбирларнинг аҳамияти катта. Бироқ бу каби муаммоларни бартараф этишда ички омилнинг – мафкуравий чораларнинг ҳам муҳим ўрни бор. Масалага Ислом шариъати нуқтаи-назаридан ёндашиш эса, хусусан мўмин-мусулмонлар учун катта аҳамият касб этиши табиийдир.\nТарихда биринчи бўлиб Ислом дини йўл ҳаракати қоидалари ва одобларини ўзининг бош манбаларида баён қилди. Қуръони карим оятларида ва Расулуллоҳ соллаллоҳу алайҳи васалламнинг ҳадисларида нақлиёт воситаларига муносабат ўзига хос услубда батафсил муолажа қилинган. Пайғамбаримиз соллаллоҳу алайҳи васалламнинг биргина «Мен олийжаноб ахлоқларни батамом этиш учун юборилдим», деган сўзларининг ўзи бу борада керакли хулоса чиқариш учун етарлидир. Мусулмонлар ўз динларига оғишмай амал қилиб юрган даврларда бу борада ҳам гўзал намуналарни кўрсатганлар. Бу маънодаги маълумаотлар китобларимизда тўлиб-тошиб ётибди. Аммо шундай бой маънавий меросимиз бўла туриб, бошқалар уларга амал қилиб, бахтиёр ҳаёт кечириб турган бир пайтда сиз билан биз мусулмонлар уларга риоя қилмай турли машаққатларга дучор бўлиб туришимиз, албатта, ачинарли ҳол.\nБугунги кунда Юртимизда турли хил транспорт воситалари ишлаб чиқарилмоқда. Бу транспортлар дунё бозорида ўз ўрнини топганига анча бўлди. Дунёга ана шундай транспорт воситаларини тақдим этаётган мусулмон мамлакатдан транспорт воситаларидан фойдаланишга оид мусулмонча одоб ва қоидалар ҳам тақдим этилиши айни муддаодир.\nТадқиқотнинг ўрганилганлик даражаси. «Исломда йўл ва транспорт воситаларидан фойдаланиш меъёрлари» мавзусини ҳозирда биз муолажа қилмоқчи бўлиб тургандек яхлит шаклда, артофлича ўрганган бирор илмий иш ёки махсус адабиёт деярли учрамади. Фақат унинг маълум бир тарафини ёритган, қайсидир жиҳатига бағишланган турли ҳажмдаги рисола, мақола ва ёзма маърузалар мавжуд экани аниқланди. Мисол учун, инглиз тилида ёзилган «International Encuclopaedia of Islam» («Ислом ҳақида халқаро энсклопедия») китобида бу ҳақда қисқача тўхтаб, Исломнинг йўлҳаракатига муносабати ёритиб ўтилган. «Ислам.ру» интернет ахборот сайтида эса ҳайдовчиликка доир исломий одоб ва аҳкомлар хусусида рус тилида бир қанча мақолалар берилган. Аммо бу борадаги энг кўп ва яроқли маълумотлар араб тилидаги диний адабиётлардан топилди.\nТадқиқотнинг янгиликлари. Ушбу тадқиқотда қадимдан исломий манба ва адабиётларда турли хил кўринишда баён қилиниб келинаётган йўл ҳаркатига ва нақлиёт воситаларидан фойдаланишга доир таълимотлар янгича услубда тартибга келтирилган ва, замонавий имкониятлардан келиб чиқиб, мазкур маълумотларнинг кўпчилигини бир жойга жамланган. Шунингдек, ушбу мавзуга доир бугунги кундаги замонавий фатволар ва шаръий муносабатларнинг хулосаларини ҳам маълум тартибга солиб, тақдим этилган.\nИлмий ишнинг асосий мақсади ўрганилаётган мавзуга доир исломий таълимотларни ёритиш ва жамлаш бўлгани боис, ҳар бир тақдим этилган фикр ва тавсиялар учун имкон қадар оят ва ҳадислардан ҳамда фиқҳий асарлардан далил келтиришга ҳаракат қилинди.\nМавзуга доир таянч қоида ва тушунчалар. Йўл ҳаракатига доир исломий аҳком ва одобларни ўрганар эканмиз, уларни яхши англашимиз учун энг аввал ушбу мавзуга доир айрим асос ва тушунчалар билан танишиб олишимиз лозим.\nИсломда ноҳақдан қон тўкиш, бировга ҳақсизлик билан жисмоний ёки руҳий зарар етказишнинг ҳар қандай кўрининшлари қатъий ҳаром қилинган ва ушбу жиноятга қўл урган кишиларга нисбатан қасос ва бошқа керакли чоралар кўриш жорий қилинган. Шунингдек, шахс ўзининг жисми ёки руҳига зулм қилиши, зарар етказиши ҳам мумкин эмас.\nШу боис, Исломда ақлга зарар етказадиган, унинг фаолиятини чеклайдиган таом, ичимлик ва бошқалар ҳаром қилинган.\nИслом дини инсоннинг Аллоҳдан бошқага ибодат қилишдан қайтаради. Шу билан бирга, бошқа дин вакилларининг эътиқодига дахл қилмайди, Исломга мажбурламайди.\nИсломда оила қуриш учун маълум шартлар асосидаги шаръий никоҳни фарз қилиниши, зинони ҳаром қилиниш, идда ва бошқа шу каби ҳукмлар айнан мана шу мақсадга хизмат қилади.\nШу боис, Исломда пора, рибо, ўғирлик ва бошқа шу каби ноҳақ пул топишнинг барча турлари, молни тасарруфга лаёқати йўқ кишига бериш, бировнинг молига тажовуз қилиш, ҳатто шахс ўзининг молига қасддан талофат етказиши, уни исроф қилиши қатъий ҳаром қилинган.\nУламолар Қуръон ва Суннатни чуқур тадқиқ қилиб ўрганиш натижасида бир қанча қоидаларни хулоса қилиб чиқарганлар ва бу қоидалар Ислом шариъатининг асосини ташкил қилган. Ислом аҳкомлари ана ўша қоидалар асосида жорий этилади. Баъзи фуқаҳолар уларни ўн еттитага етказган. Биз ҳозир улардан мавзуимизга доирларини эслаб ўтиш билан кифояланамиз:\nНиманинг яхшилиги ғолиб бўлса, жоиз, ниманинг ёмонлиги ғолиб бўлса, у ножоиз.\nЗарарни даф қилиш фойдани жалб қилишдан муқаддам қўйилади.\nЖамиятнинг манфаати якка шахсларнинг манфаатидан муқаддам туради.\nИккита зарардан бирини танлаш лозим бўлиб қолса, зиёни камроғи танланади.\nЗарар бериш ҳам йўқ, зарар кўриш ҳам, зарарни зарар билан қайтариш ҳам йўқ.\nОммадан зарарни кетказиш учун хос шахснинг зарарини кўтарилади.\nҲалол билан ҳаром бирга келганида, ҳаром ғолиб келади.\nҲукм ҳикмат сабабидан эмас, иллат ‒ сабаб билан собит бўлади.\nМавзуни яхшироқ тушунишмиз учун ушбу тадқиқотда кўп учрайдиган таянч сўз ва атамаларни илмий асосда англаб олиш мақсадга мувофиқ бўлади. Шу боис, ҳалолҳаром, одобаҳком, йўл ҳаракати, фиқҳ каби сўзлар билан қисқача танишиб ўтамиз.\n«Фарз» ‒ шариат жазм ила, шубҳасиз ва қатъий далил билан талаб қилган амал. Фарз амални қилмаган одам осий бўлиб, иқобга қолади. Уни инкор қилиш куфрдир.\n«Вожиб» ‒ шариат жазм ила, аммо қатъий бўлмаган далил билан талаб қилган амал. Вожиб амални бажариш лозим ва лобуддир. Уни қилган одам савоб олади. Лекин вожибнинг мартабаси фарзникидан пастроқ ва савоби озроқ бўлади. Вожиб амални қилмаган одам осий бўлиб, иқобга қолади. Лекин унинг иқоби фарздагидан озроқ бўлади. Уни инкор қилган киши кофир бўлмайди.\n«Суннат» ‒ шариат жазм этмаган ҳолда талаб қилган, уни қилган одам савоб олиб, қилмаган мазаммат қилинмайдиган амал. Суннат амални қилган одам савоб олади, тарк қилган иқоб қилинмайди. Ундай киши Расулуллоҳ соллаллоҳу алайҳи васалламнинг маломатларига ва итобларига қолиши мумкин.\n«Макруҳ» ‒ шариатда ёмон саналган, қораланган амал. Макруҳ икки тур бўлади: таҳримий (ҳаром саналдиган), танзиҳий (озодаликка доир) бўлади. Шариат бирор нарсани қатъий бўлмаган далил ила тарк қилишни жазм ила талаб қилган бўлса, макруҳи таҳримий бўлади. Агар тарк қилишни жазм қилмасдан ва уқубат тайин этмаган ҳолда талаб қилса, макруҳи танзиҳий бўлади.\n«Ҳаром» ‒ шариат тарк қилишни шубҳасиз қатъий далилга суянган ҳолда жазм ила талаб қилган нарса. Ҳаромдан четда бўлиш фарз, уни қилган одам уқубатга сазовор бўлади. Уни ҳалол санаш куфр ҳисобланади.\n«Ҳалол» ‒ шариат рухсат берган, ҳаромлик сифати йўқ нарса.\n«Мубоҳ» – Аллоҳ таоло қилиш ёки тарк қилишга уни қилган ёки тарк этган кишини мазаммат ё мадҳ этмасдан изн берган нарсадир.\n«Шарт» ‒ бирор нарсанинг вужудга келиши, рўёбга чиқиши унга боғлиқ бўлган ва ўзи ўшандан ташқарида бўлган нарсадир.\n«Одоб» арабча сўз бўлиб, тарбиялаш, сайқаллаш, зиёфатга чақириш каби маъноларни англатади. Умуман олганда, риоя қилиниши лозим бўлган маслакни «одоб» дейилади.\nАбу Муҳаммад ўзларининг «Китабул-ваъий» номли асарларида: «Одоб одамларни мақталган нарсаларга чақиргани учун «одоб» деб номланган», дейдилар.\nБугунги кунда «одоб»нинг ўрнига «маданият» сўзини ишлатиш ҳам урф бўлган. Аммо бу икки сўзнинг келиб чиқиши ва асл маъносига қараладиган бўлса, бундай ўринларда одоб сўзини ишлатиш муносибдир. Чунки маданият аслида «шаҳар» сўзидан олинган бўлиб, «шаҳарлашган», «шаҳарга оид» деган маъноларни англатади. Бу худди «қишлоқимас» деган мазмундан келиб чиққандек. Ебичиш, кийиниш, машина ҳайдаш каби ишлардаги мақталган ҳаттиҳаркатлар эса шаҳарликларга ҳам, қишлоқликларга ҳам баббаробар тегишли ва уларга амал қилишда минтақанинг аҳамияти деярли йўқ. Шу боис, луғат жиҳатидан қараганда ҳам, диний нуқтаи назардан ҳам одоб сўзини ишлатиш мақсадга мувофиқдир.\n«Аҳком» сўзи «ҳукм»нинг кўплигидир. Ҳукм луғатда ман қилмоқ, ҳукм чиқармоқ, донолик маъноларини англатади. Шаръий истилоҳда эса Аллоҳ таолонинг мукаллафлар феълларига тааллуқли бўлган хитоби бўлиб, у бирор нарсани қилиш ё қилмасликни талаб этиш ёки ихтиёрий (мубоҳ) қилишни белгилаб беради.\n«Йўл» деганда одамларнинг транспорт (нақлиёт) воситалари ёрдамида ёки бундай воситаларсиз қатновлари учун мўлжалланган ва худди шу мақсадда фойдаланиладиган ер, сув ва ҳаводаги махсус белгиланган бўлак назарда тутилади.\n«Йўл ҳаракати» – одамлар ўзлари ёки юклари билан транспорт (нақлиёт) воситалари ёрдамида ёки бундай воситаларсиз йўлларда ҳаракатланиши жараёнида юзага келувчи муносабатлар мажмуидир.\nКейинги бўлимларда сиз қуйидаги мавзулар билан танишасиз:\nБОБ. Йўл ва йўл ҳаракатига доир ҳукм ва одоблар.\n1. 1. Йўл ҳаракати қоидалари тарихига бир назар\n1. 2. Исломда йўл ҳаракати ҳақида; йўл ҳаракати қоидаларига муносабат\n1. 3. Йўл юришнинг ҳукми, унинг жоиз бўлиш шартлари\n1. 4. Йўлнинг ҳақлари\n1. 5. Йўл ҳаракатига доир одоб ва аҳкомлар\n1. 6. Пиёда юришга доир одоблар\n05:00 / 04.03.2017 2084\nХайрли ва савобли ишда мусобақалашайлик\n05:00 / 04.03.2017 1954\n1286 15:30 / 30.03.2020\n1. Сувни исроф қилиш.Шаръий ҳожатдан ёки етарлисидан ортиқ сув ишлатиш исроф бўлади. Агар сув таҳорат қилувчининг ўзиники бўлса, исроф макруҳдир. Аммо кўпчилик давоми...\n1463 13:30 / 23.07.2020\n1346 16:00 / 26.02.2019\n2907 05:00 / 18.01.2017\n1552 18:20 / 07.04.2020\n2321 15:55 / 28.03.2020\n54201 11:58 / 10.10.2018\n67524 11:56 / 10.10.2018\n18041 15:03 / 10.03.2020


Декабрь ойининг охирги кунлари ва январь ойининг биринчи кунлари республика бўйича совуқ ва қуруқ об-ҳаво бўлиши кутилмоқда.\nТОШКЕНТ, 28 дек — Sputnik. Бу ҳафта Ўзбекистоннинг барча ҳудудлари Сибир антициклони периферияси таъсири остида бўлади, у Россиянинг Уралдан Охота денгизигача булган кенг ҳудудини ўз ичига қамраб олади. Бу ҳақда Ўзгидромет хабар қилмоқда.\nШу боис декабрь ойининг охирги кунлари ва январь ойининг биринчи кунлари республика бўйича совуқ ва қуруқ об-ҳаво бўлиши кутилмоқда. Меъёрдан 4-7 даражага паст бўлган ҳарорат ҳафта давомида сақланиб туради.\n“Якшанба куни 27 декабрда ёғиб ўтган қор бу йилги сўнгги қор эди, Ўзбекистон аҳолиси Янги йилни қорсиз кутиб оладилар”, - дейилган хабарда.\nМаълум қилинишича, охирги марта Янги йил байрамида қор 2013 йил 1 январь кунида ёққан.\nЯнги йил, Ўзгидромет, об-ҳаво, Ўзбекистон


Сарвар Зияев2021-04-22T15:21:33+05:0022 Aprel, 2021|Интернет журналистикаси|\nСарвар Зияевнинг ижодий ишлари\nМеҳнаткаш ўзбек аёлининг рамзи бўлмиш Лола Муротовани танимаган, билмаган, кўрмаган кимсанинг ўзи топилмаса керак. Қаҳрамон фермер билан бепоён далада бир пиёла чой устида дилдан суҳбатлашишни кўнгилга тугдик.\n«Лола опа анча инжиқ, даладаги юмушим қолиб кетади», – деб вақтдан қизғаниб, журналистларнинг саволларига тўлиқ жавоб бермайди, деган гаплар ортидан ҳар эҳтимолга қарши бунга ўзимни руҳан тайёрлаб йўлга чиқдим…\nОлтиариқ марказига келиб, ундан Марказий Фарғона чўллари ҳудудида жойлашган Белариқ қишлоғидаги Лола опанинг «Нурли обод» фермер хўжалигигача хийла йўл босилди. Ўнг томон теракзор, чап томонда зовур ёқалаб тут дарахти экилган. Чор-атроф бепоён дала…\nНиҳоят Лола опа манзил қилган «Нурли обод»га етиб келдик. Ажойиб манзара!\nФермер хўжалигининг шундоққина ёнидан ариқ ўтган. Ариқ тепасида улкан тол дарахти кўкка бўй чўзиб турибди. Шийпон ичида сўри. Деворда эса «Ўзбекистон Қаҳрамони» ёзуви билан Лола опанинг катта сурати осиб қўйилган, бошқа томонда эса қаҳрамоннинг отаси билан тушган сурати кўзга ташланди…\nБироздан кейин бошига ҳар доимгидек оддий оқ рўмол ўраган, самимий, салобатли, ғайратли Лола опанинг ўзи илиқ кутиб олди ва салом-аликдан сўнг, сўрига таклиф қилди. Дуодан сўнг ҳовлида куймаланиб юрган аёл чой дамлаб чиқиб, иккимизга бирма-бир пиёла узатди…\nЛола опа миш-мишларга терс ўлароқ, инжиқ эмас экан. Самимият ва мулойимлик билан саволларга жавоб қайтара бошлади. Узоқ ўтмишдаги ширин хотиралари уйғониб кетди чоғи, энди уни гапдан сира тўхтатиб бўлмасди:\nДеҳқончилик соҳасига қизиқиш қандай уйғонган?\n«Деҳқончиликка қизиқишим болалигимдан бошланган. Ўрта мактабда ўқиб юрган кезларим биз яшаб турган қишлоқда колхоз даласида пахта етиштириларди. Тушлик пайти соат 2 гача мактабда ўқиб, уйга бориб қоринни тўқлаб, далага кетардик.\nОнамиз бу пайтда далада бўларди. Онамизга талпиниб, уларга ёрдам берайлик, деб унинг ёнига далага борар эдим. Онамизга ғўзалар атрофини ёввойи ўтлардан тозалаш учун ёрдам берардим. Маҳалламиздаги қўни-қўшни аёллар, момоларнинг далада қилган ишини кўриб қизиқиб, уларга ёрдам бергимиз келарди.\nДалага бўлган меҳр ота-онамдан ўтган. Уларнинг ҳаёт йўли колхоз билан чамбарчас боғлиқ эди. Отам тракторчи, механик, кейин эса инженер бўлиб ишлаган. 1941–1945 йилгача урушда иштирок этган. Урушдан қайтиб келган отам қишлоқда механик, инженер вазифасини давом эттирди.\nЁшлигимданоқ колхоз гаражига келиб, бу ерда қилинаётган ишларини қизиқиб томоша қилиб ўтирардим. Ҳамон ўша дамлар кўз ўнгимда гавдаланади. Отамнинг шериклари гаражда машина ремонт қилган пайтда ёнига фартук тутиб олишарди, фартуклари ёғ бўлганидан қуёш нурида ялтираб туриши ҳали-ҳануз кўз ўнгимда. Саратонда 40–45 даража иссиқда отамнинг ҳамкасби Холиқ тоға Аҳмадалиев темирни ўтда қиздириб, кувалдада уриб, ғўзага ишлов берадиган култивация тракторларига мосламалар ясаб берарди. Уларнинг қилиб турган ишларини кузатиб туриб, ўзим аёл киши бўлсам-да, тўғриси, уларга ҳавас қилар эдим.\nЁшлигида кимларга ҳавас қилган?\nРеспубликадан чиққан Турсуной Охунова, туманимиздаги Раъно Каримова, Хола опа, Тожи опа, Мамлакат опа исмли механизаторимиз бор эди. Мактабда ўқиб юрганимизда «Саодат», «Гулистон», «Шарқ юлдузи» журналида уларнинг суратини кўриб, шу аёлларга ўхшаб механизатор бўламан, қишлоқ аёлларининг оғирини енгил қилиб, машинада пахта тераман, деб астойдил ният қилганман. Худога шукур, орзуларим амалга ошган. Яхши ният қилсангиз, муродингизга етар экансиз.\nИшни ота касб — механизаторликдан бошлаганман. Бу менга отамдан юққан деб биламан. Раҳматли отам менга иш ўргатган. Ўша пайтдаёқ қишлоғимизнинг катта-ю кичиги аёл киши бўлсам ҳам далага бўлган иштиёқим баланд эканини жуда яхши англарди.\nУ пайтлардаги тракторнинг кабинаси бўлмас эди. У томонда бир қанот, бу томонингизда бир қанот, ўртада битта рул. Ана шундай тракторларда ғўзаларга ишлов берганмиз.\nМактабни битирганимдан кейин туманимиздаги 82-ҳунар-техника билим юртига механизаторлик ва чеварчилик курсига ҳужжат топширдим. Чунки механизаторлик курсини битирмаганларга трактор беришмас эди. Ҳозирги Катпут қишлоғида жойлашган Москва колхозидаги билим юртида бир йил таҳсил олиб, 18-группага староста бўлганман. Москва колхозининг ҳамма даласини билардим. Чунки амалиётга далаларга чиқар эдик. Ерни қандай шудгорлаш, текислаш, чигит экишга тайёрлаш буларнинг барчасини қилиб кўрганмиз амалиётда. Ўша ердаги механизаторларга шогирдликка тушиб, улардан кўп нарсаларни ўрганганмиз. Механизаторлар, бригада бошлиқларига шогирдликка тушиб далада чиниққанмиз.\nҒўза экиш усулларини ўқувчилик пайтиданоқ яхши ўзлаштирганман. Ўз касбингизни севмасангиз, унга меҳр қўймасангиз бўлмайди. Деҳқончиликда ҳам ерга меҳр бермасангиз, бир нарса ололмайсиз.\nКасбга ва ерга меҳр қўйиш\nОилада ота-онангизга, фарзандларингизга қандай меҳр берсангиз ерга ҳам худди шундай меҳр бериш керак. Фарзандингизга берган меҳрни ерга ҳам берсангиз, ғўза бўладими, буғдойми ёки бошқа экинларми, албатта, сиз кутган ҳосилни оласиз, даромадингизни ҳам беради. Ер ўз саховатини ҳеч қачон аямайди.\nОта-онамиз ортидан эргашиб ерга меҳр берган эканмиз. Бугунги кунда Президентимиз ва элимиз эъзозидамиз. Бундай эътибор ва эътирофларнинг чеки йўқ. Яратганга беҳисоб шукур. Инсон ўз олдига катта мақсадлар қўйиб яшаши керак. Биздан кейин келажак авлод шу даврда мана шундай кишилар яшаб ўтган экан, деб фахрланиб юришсин.\nПахтачиликни ривожлантириш йўлида чекилган заҳматлар\nМана, бу йил қишлоқ хўжалик соҳасида фаолият бошлаганимга 43 йил бўлди. Биз тайёр ерга келмаганмиз. У маҳаллари далалар ҳозиргидек унумдор бўлмаган. Далалар қумлоқ ер бўларди. Ўша ерларни ўзлаштиришда иштирок этганман. Булдозерларда қумларни олиб чиқиб ташлаб, ерларни текислаб жой тайёрлаганмиз. У пайтларда дала шийпонлари бўлмаган. Битта бригадада 30–40 нафар аёл ишлар эди.\nЎз боласи билан далага келган оналар фарзандини беланчакка белидан боғлаб қўйиб, далага кириб кетишар эди. Брезент палаткалар тикилар эди. Шамолда қум аралаш брезентларни шамол учириб кетарди. Қулоқ ва кўзларимизга қум тўлганидан йиғлаб юборган пайтларим кўп бўлган.\nЭртаси куни далама-дала юриб, ҳисоб-китоб қилиб чиқар эдим. 182 гектар пахтани шамол қуритиб кетган. Бир куни саҳар 5 яримда қуриган пахта ёнида йиғлаб ўтирсам, туман партия қўмитаси котиби Усмонжон Бегматов ёнимга келиб, «қизим нега йиғлаяпсан», деб қолди. 182 гектар ердаги пахтани шамол нобуд қилди дедим. «Эртага давлатга пахта режасини қандай топшираман?» — деб яна йиғладим .Бегматов «Нима қилиш керак?» – деб сўради. «Битта мен билан нима ўзгаради. Мени қумга олиб келиб қўйганингиз билан. Аввало, ишчиларга шароит қилиб беринг, брезент палаткалар эмас, ҳар бир бригада учун дала шийпон қуриб берсангиз кейин меҳнат унумдорлиги бўлади», — дедим. У шийпон қилиб беришга ваъда берди. Ваъдасининг устидан чиқди ҳам…\nАёл киши учун бу касб мураккаб эмасми?\nБошқа касбларга қараганда қишлоқ хўжалиги соҳаси аёл киши учун ниҳоятда мураккаб касб. Юракдан бу ишга меҳр бермасангиз қийналасиз. Туғма қизиқиш бўлиш керак. Ота-онамнинг колхозда қилиб юрган ишларини кўриб юриб, қизиққаним учун ўзим билмаган ҳолда деҳқончиликка кириб кетдим. Инсон ўз касбига меҳр қўйса ҳар қандай машаққатни енгиб ўтади. Машаққатсиз касбнинг ўзи йўқ бу оламда. Усиз бир нарсага эришиш қийин. Сабр-матонат билан меҳнат қилсангиз, Яратганнинг ўзи сизни қўллайди. Ўз ҳаётимда бунга амин бўлдим.\nИшни механизаторликдан бошлаган бўлсам, механизаторлик қилиб ғўзапоя орасида юрдим. Машинада пахта тердим. 130 тоннагача пахта терган кунларим бўлган. Бу албатта аёл киши учун жуда оғир, машаққатли. Лекин ишингизга меҳр қўйсангиз, машаққатларни ҳам енгиб ўтар экансиз. Мен ўша пайтда пахта терган далаларнинг кўпи ҳозир қишлоқ бўлиб кетган.\n1991 йилдан кейин аҳолига яшаш учун томорқа берилиши муносабати билан янги қишлоқлар пайдо бўлди. Дала ўрнида пайдо бўлган қишлоқда яшовчилар ҳозиргача мени кўришганда «Лола опа, шу ерларда пахта териб юргансиз-а?» – деб гапиришади. Ўша пайтларда ҳам газеталарда чиққанмиз. 32 нафар ёш йигит-қизлардан ишчи қилиб, 56 гектарда иш бошлаганмиз. Ерларнинг унумдорлигини оширганмиз.\nШамолда учган ғўзалар…\nҲозир биз ўтирган жой жамоа хўжалигининг 5-бўлими бўлган. Совхоз даврида бўлим 18 йил режани бажара олмаган жой эди. Мени атай жўнатишган бу ерга. «Сен борсанг, ерни ўнглайсан», – дейишган ўшанда. Келиб, ерни кўриб, бошида мен ҳам қўрққанман. Ернинг ҳолати ўта абгор эди. Ўзлаштирилмаган ерлар экан.\nКелсам булдозер ишлаб турган экан. Булдозерчини ёнига борсам: «Бу ерга бекор келибсан, бу ернинг шамоли ёмон, экинингни учириб кетади, ҳосил ола олмайсан, манаман деган эркаклар бу ерни ўнглай олмай қочиб кетган, сен аёл бошинг билан эплай олармикансан, бу ердаги офатни кўриб жуда борса, 3 ойча ишлайсан, кейин қочиб кетасан»,— деди.\nЯратгандан ишимга унум беришини сўраб астойдил ишга киришдим. Шамолга қўшилиб мен ҳам учиб кетармикинман, деган хаёллар ҳам ўтди. Яратганга шукур, энг аввало, ишчиларнинг шароитларини ўнглаб бердим. Механизаторларни тўплаб гаплашиб олдик. Ишчилар билан ҳамжиҳатликда 6 та бригада бошлиғи сайладик. Бригадирларимиздан Ҳаёт ака Зокиров ҳозир ҳам ҳаёт. Ёши 100 га қараб кетяпти. Сувчи Эргаш ака Каримов ёшлари 90 да. У ҳам ҳаёт. Улар билан ота-боладек тил топишиб ишлаганмиз.\nХалқ ўзи шундай ишга ёпишдики, қумларни ўзлаштириб, ерларни экинга тайёрладик. Бунгача 2 йил қийналдик. Шамол ҳисобига режамизни 98 фоизга бажарадиган бўлдик. 2 фоиз етмагани менга шунақанги алам қилади. Туман партия котиби ҳам «диққат бўлмагин», деб юпатди. Шамол 3 мартадан ғўзани учириб кетган. Қайта-қайта экаверганмиз. Охири экинни шамол учириб кетмаслигининг йўлини ўйлаб топдик. Ерга жавдар (рожь) экиб, уни баҳоргача парвариш қилиб, шунинг ўзига 250 кг карбамид сочиб чиринди қилиб, ўзига ёпдик. Ёпганимизда кўк масса шамол учиришини олдини олар экан.\nЎзбекистон Қаҳрамони бўлишнинг жуда катта масъулияти бор. Қайси касб эгаси бўлишдан қатъи назар инсон фидойи, ватанпарвар, ҳалол бўлиши керак. Қишлоқ хўжалиги соҳасини ривожлантиришда, бор билим ва имкониятларни ишга солиб йилдан йилга шартнома режаларимизни бажаришга киришдик. Қанча кўп маҳсулот етиштирсак, даромадимиз ҳам яхши бўлади. Қўлимизни қаерга узатсак етади. Умуман ерга маблағни аямайман. Катта-катта пул сарфлайман. Фермер хўжалигига техника, ёқилғи оласизми, қўл остингизда меҳнат қилаётган ишчилар маошини ўз вақтида бериб бориш керак. Моддий манфаатдорлик бўлмаса, ишда унум бўлмайди. Ишчиларнинг ҳам ўз оиласи, бола-чақаси бор. Улар ҳам ҳаётдан рози бўлиб, яхши яшаши керак.\nЎзбекистон Қаҳрамони унвони берилишини сира ҳам кутмаган эдим. Ўша куни ҳам дала ичида юрган эдим. Сентябр ойи .Пахталар қийғос очилган пайт. Шу пайт телефоним жиринглаб қолди. Телефонни олсам гимназия директори Ҳамиджон Раҳимов экан. «Лола опа, қаердасиз?» — деб сўраб қолди. Унинг гапидан кулиб: «Қаерда бўлардим, даланинг ичидаман-да», дедим.\nҲамиджон кейин ҳаяжонини яшира олмай, «Опа, Президентимиз сизга «Ўзбекистон Қаҳрамони» унвонини берди. Тезда даладан шийпонингизга етиб келинг», — деди. Даладан чиқиб шийпонга етиб келиб ўзимни тўхтата олмай, йиғлаб юбордим… Қани энди, шу кунларимни оқ ювиб, оқ тараб, ўқитиб, ватанпарвар, фидойи қилиб тарбиялаган ота-онам кўрса эди, — деган ўй таъсирида кўзимдан дув-дув қувонч кўз ёшлари тўкиларди.\nПрезидентимизга раҳмат. Улар бош вазирликларида далада олиб борган ишларимизни ўз кўзи билан кўрган. Менимча, ўшанда юрагига тугиб қўйган эканми, сира кутмаган эдим Ўзбекистон Қаҳрамони бўламан деб. Яратганга шукур қанча машаққатларни бошимиздан ўтказдик. Бугунги кунда энди роҳатини кўряпмиз. Қишлоқ хўжалиги соҳасига кирибманки, бирор марта ерни ёмон кўрмаганман. Ернинг ёмони бўлмайди, деб доим айтиб келаман.\n«Нурли обод» фермер хўжалигида ҳозирда 127 нафар ишчи-ходим ишлайди. Деҳқончиликдан ташқари, 100 бош қўй, 20 бош қорамол парвариш қилиб келяпмиз…»\nСуҳбатимиз қизигандан қизиб, вақт қандай ўтганини билмай қолдим. Лола опа болаликка қайтиб, гоҳ ёшлик чоғидаги ажиб дамларни, гоҳ бугунги замон шарт-шароитларини жўшиб гапирарди.\nЛола опанинг президент билан қилган мулоқотлари тасвирланган лавҳаларни биргалашиб томоша қилдик. У трактор ҳайдаётган, қийғос очилган пахта пайкалларида юрган кадрларни кўриб севинганидан қиқирлаб куларди.\nЛола опа билан суҳбатлашиб унинг ҳақиқатан ҳам юрт, миллатнинг асл қаҳрамони эканига яна бир карра амин бўлдик. Унинг даладан ўзга дарди йўқ аёл эканини ич-ичимиздан ҳис қилдик…\n«Хижолат бўлманг, сизга нон бепул» — Қувадаги новвойхонада эҳтиёжмандларга нон текинга берилади\nҚувалик машҳур нонвой Исмоил Мирзаев пишираётган ширмой нонларни харид қилиш учун келганлар ҳеч қачон қуруқ қўл билан қайтишмайди. Ҳаттоки чўнтагида пул бўлмаса ҳам…\nОрамизда эрта-ю кеч халқ хизматида тиним билмай меҳнат қилаётган инсонлар кўп. Улар умри давомида қўлидан келганича ўзгаларга меҳр-саховат кўрсатиш, дуо ва савоб илинжида бировнинг ҳожатини чиқаришга интилиб яшайди, ҳаётидан умуман нолимайди. Ҳалол ризқ ортидан рўзғор тебратиш баробарида, ён-атрофидагиларга бирдек нафи тегади… ва бу ишидан завқ олади.\nФарғона вилояти, Қува тумани, Чаман қишлоғидаги Фарғона – Қува йўли ёқасида жойлашган новвойхона нонидан кўплар татиб кўрган.\nЎтган кетган йўловчилар, бутун маҳалла аҳли айнан шу нондан сотиб олишга одатланган. Чунки новвойхона нони бошқа жойларникига ўхшамайди. Жуда мазали. Энг асосийси, бу ерда ёпилган нонларни бепул олиб кетишингиз мумкин. Новвойхона фаолиятини эҳсон қилишга қаратган.\nНоввойхонада 15 ёшидан буён мана шу касб билан машғул бўлган Исмоил новвой ишлайди. Уни Чаман қишлоғи аҳли ёш-у қари бирдек яхши танийди.\nИсмоил новвой ҳар куни уйидан новвойхонагача 2 километр масофани велосипедда босиб ўтади. Тонг саҳар 3да уйғониб келиб тандирга ўт қалайди. Шогирдлари тайёрлаб қўйган хамирдан нон ёпишга киришади. Унинг деярли бир кунлик вақти айнан новвойхонада ўтади. У бир кунда 16 соат ишлаб, кеч соат 19да велосипедига ўтириб уйига равона бўлади.\nИсмоил ака шу соҳада ишлаётганига бу йил 25 йил бўлди. У ҳаётидан асло нолимайди. Иши унга доим завқ бағишлаб келган. Одамларга иссиқ ва мазали нон улашишдан ўзгача ҳузурланади.\nАйни кунларда унинг новвойхонасида бир кунда 6 қопдан 9 қопгача ундан нон ёпиляпти. Ёзда эса иш бундан ҳам кўпаяди. Энг асосийси, ёпилган нонлар эҳсон қилиб турилади. Новвойхона атрофига «Пулингиз бўлмаса хижолат бўлманг, сизга нон бепул», — деган ёзув илинган. Айримлар новвойхонадан бепул нон олиб кетади.\nИсмоил Мирзаев: (новвой)\n«Иссиқни-иссиқ, совуқни-совуқ демай халқ хизматидамиз. Худога шукр, шу касб орқасидан рўзғорим бут. Қора қозонимиз қайнаб турибди. Новвойхонамизда анча-мунча эҳсон қилиб турамиз. Кўчадан ўтган ёш болалар, кам таъминланганларга тўй-маъракаларида беминнат нон берамиз. Бундан буёғига яна 5 йилми, 10 йилми новвойчилик билан шуғулланмоқчиман. Катта ўғлим ҳозир 13 ёшда. У ёнимга кириб қолди. Ўғилларим ишимни давом эттиради энди. Менга ҳам отам шу касбни ўргатган.\nБир йилда 40 мартагача эҳсон қиламиз. Муҳтожлар, касалхонадан чиққан беморлар, ўтган-кетганларга беминнат нонлар берамиз эҳсон қилиб. Ёз кунларида ишимиз ҳар доимгидан кўра кўпайиб кетади.\nАйни пайтда икки хил нон ёпамиз. Кичикроғи донаси 2 минг, каттароғи 3 минг сўм. Эҳсон қилганимиз учун Яратган ишимизга унум ва барака беряпти. Шогирдларим жуда кўп. Бошқа новвойхоналарда ҳам мен чиқарган шогирдлар ишлашади. Эҳсон қилиб, одамларнинг ҳожатини чиқарганимизнинг ўзи биз учун катта нарса. Айтишади-ку, «олтин олма, дуо ол» деб. Одамлар бизни дуо қилиб қўйса бўлгани».\nИсмоил ака билан суҳбатлашиб турганимизда, нон олиш учун харидорлар кириб кела бошлашди.\nЧаман маҳалласида истиқомат қилувчи Хосиятхон ая Олимова новвойхона ҳақида мамнуният билан қуйидагиларни гапирди:\n«Аввало, новвойларимизга раҳмат. Тан-у жонлари соғ бўлсин. Юзлари нондек азиз бўлсин. Доим эҳсон қилиб туришади. Пулимиз бўлмаса ҳам, бемалол, хижолат бўлмай келиб нонларидан олиб кетган кунларимиз кўп бўлган. Улардан халқ хурсанд. Кўчадан ўтган етти ёт бегоналарга ҳам нон эҳсон қилишади. Айниқса, жума кунлари эҳсонлари кўпайгандан кўпаяди. Новвойларнинг ҳиммати доим улуғ бўлсин».\nИсмоил ака эса тинмай нон ёпар, тандирдан узилган нонлар зум ўтмай тугаб битарди. Йўлдан ўтаётган аксарият машина ҳайдовчилари ҳам тўхтаб, нон харид қилиб кетар экан. Мактабдан қайтаётган ўқувчилар ҳам нон олгани келишди.\nАлоҳида хоначада хамир тайёрланади. Кичик уйча. У ерда бир неча шогирд қўли қўлига тегмай бири хамир қорар, кимдир зувала олар, яна кимдир зувалани шаклга келтириб, чекич урарди.\nЁпишга тайёр ҳолатга келтирилган доира хамир устига қатиқ ва седана суртган яна бир шогирд уни тандир ёнига тинмай ташиб турарди. Юмуш кўплигидан улар ишни смена шаклида ташкил қилишган экан.\nХамир қориладиган хона ичидан ташқарига чиққанимизда нонвойхона эгаси Зоҳиджон Турғуновни тандир олдида учратдик. Тадбиркор бизга қуйидагиларни айтиб берди:\n«Новвойчилик билан бир неча йилдан буён шуғулланиб келяпман. Ёз фаслигача иш жойимизни янада кенгайтириш ниятимиз бор. Яна янги ишчилар оламиз. Ёшларни иш билан таъминлаймиз.\nЯратганга шукр, пандемия аста-секинлик билан ортга чекиняпти. Ўтган йили пандемия даврида одамлар қийналди. Буни ҳаммамиз бирдек ичимиздан ҳис қилдик. Ўшанда нонларни ярим пулига тарқатган кунларимиз ҳам бўлди. Эҳсонлар қилиб кам бўлмадик.\nАллоҳ таоло шундай раҳмдил зотки, бизга сахийликни бердики, бундан кам бўлмадик. Шундан кейин доимий равишда эҳсон қилишни йўлга қўйдик. Ким келса, муҳтожми, пули йўқми ҳеч иккиланмасдан беряпмиз. «Нон бепул», деб ёзиб ҳам қўйганмиз.\nАллоҳ таоло Қуръони Каримда «Ўзларингга ризқ қилиб берган нарсаларингдан инфоқ-эҳсон қилинглар», деб марҳамат қилган. Эҳсоннинг эвазига Яратган кўпайтириб беряпти.\nБошқа тадбиркорларга ҳам шуни айтмоқчиман: ҳеч иккиланмасдан, ўйланмасдан бемалол инфоқ-эҳсон қилинглар. Бунинг натижасини, баракасини албатта кўрасизлар. Ишнинг ривожини кўрасизлар.\nЭҳсонлар қилганимиздан одамлар хурсанд бўлиб дуолар қилишяпти. Ҳатто «Нон бепул» деб ёзилган ёзувни кўриб ҳам дуо қилишяпти. Ёнимиздаги касалхонадан беморлар келиб дорига пул топа олмай қолдим, пулга муҳтожман деганига иккиланмасдан пул берамиз. Маҳалла, қишлоқ ва ҳатто бошқа вилоятларда истиқомат қилувчи муҳтожларга эҳсон қилишни йўлга қўйганмиз.\nЁз фаслида ишлар кўпаяди. Саховатимиз ҳам кўпаяди. Ёш болалар мактабдан қайтаётиб новвойхонага тўхташади, қўлига нон тутқазиб, сийлаймиз. Одамлар келади: юзидан, сиймосидан сезиб қоламиз муҳтожлигини. Қўлига тўртта нон тутқазамиз. Хурсанд кетишади. Эҳсон қилиб маза қиласиз, ичингиз яйрайди. Яратган кўпайтириб берганини кўриб, билиб туриб яна яйрайсиз-да! Келажакда фаолиятни янада кенгайтириб, эҳсонлар сонини бундан-да кўпайтиришни ният қилганмиз.\nИсмоил ака ҳақида гапирадиган бўлсам, бу киши менга қадрдон бўлиб қолган. Новвойхона ишини бемалол унга ишониб топширганман. Йўғимда ўрнимни билинтирмайди. У бир неча йилдан буён мен билан ишлайди. Исмоил ака ёпган нонлар кўпчиликка ёқади. Акадан ҳаётда кўп маслаҳатлар олиб тураман. У кўпни кўрган. Шогирдларимиз орасида иш ўрганиб бошқа жойларда алоҳида новвойхона очиб фаолият юритганлари ҳам кўп. Улар орасида Россияга бориб, у ерда нон ёпаётганлари ҳам бор».\nҲассага таянган кекса отахон келиб, нон тахланаётган супа ёнидаги ўриндиққа ўтирди. Отахон қишлоқда анча муддат сартарош бўлиб ишлаб, ҳозирда кексалик гаштини сураётган экан. У ҳар куни бу ерга келиб, иссиқ нондан татиб, новвойларни дуо қилиб кетар экан.\nУ новвойларнинг амалга ошириб келаётган эҳсонларидан халқнинг боши осмонда экани ҳақида хурсанд бўлиб сўзлаб берди. Исмоил новвойнинг меҳнаткашлиги, у ёпган нонлар ўзгача мазага эга эканини таъкидлади.\nИсмоил новвой эса ҳар доимгидек нон ёпишда давом этар, тандир чўғида унинг икки юзи қип-қизил бўлиб кетган эди. Тандир ичига ҳар бошини суқиб нон узаётган пайтда жилмайиб қўяр, узилган нонлар супачага тахлаётганини кўриб самимият билан ич-ичидан қувонарди…\nОлтиариқ деганда кўпчиликнинг кўз ўнгида унумдор тупроқ билан дўст тутиниб узум, бодринг, турп етиштирган, қиш бўлишига қарамай, эл дастурхонига узум ва бодрингни узмасдан тортиқ қилаётган меҳнатсевар боғбон гавдаланади.\nДарҳақиқат, Фарғонанинг бу туманига келсангиз, маҳаллий одамларнинг боғдорчилик борасида анча устамон бўлиб кетганига гувоҳ бўласиз. Олтиариқнинг заҳматкаш боғбонлари бугун нафақат Ўзбекистон, балки қўшни республикаларда ҳам довруқ қозонишган.\nЧинортаги кўчаси 81-хонадонга кириб борар эканмиз, дарвозадан хонадон ичра ўтишимиз билан худди куз фаслида бўлганидек сўриток узра ястаниб ётган узумларга кўзимиз тушди.\nИшониш қийин. Айни пайтда қиш фасли ҳукмрон бўлишига қарамай, узумнинг бир неча тури сўритокда ғарқ пишиб ётарди.\nФайзли ўзбек хонадонларидан бири. Дарвозадан кираверишда сўриток устидан усталик билан «целофан қоғоз» тортилган.\nХонадон дарвозасига узумларга совуқ ҳаво зарар етказмаслиги учун ҳовли ичкаридан махсус материал қопланган. Буларнинг барчаси хонадон соҳиби Ҳусанбой Ғофуровнинг айнан қиш палласида узумларни ток устида сақлашда ўта эҳтиёткор эканидан дарак берарди.\nЙиллар давомидаги меҳнати эътироф этилиб, 2020 йилнинг декабр ойида «Намунали томорқачи» кўкрак нишони билан тақдирланган Ҳусанбой ака узум етиштириш ва уни сақлаш сир-асрорлари билан ўртоқлашди.\n«Хонадонимиздаги узумларни бир неча йиллардан буён «токнинг устида сақлаш» усулида сақлаб келяпмиз. Узум парваришига алоҳида эътибор қаратамиз.\nКузда пишган узумларни июн ойигача сақлашнинг ўзи бир машаққат. Сақлашнинг эса 3 хил тури бор: ток устида сақлаш (узум пишган вақтда уни узмай жойида қолдириш), бакалашка услуби (узум ғарқ пишган пайти унинг калтаги билан кесиб бандини сувга солиб қўйиш) ҳамда ота-боболаримиздан қолган эски сақлама (октябр ойида узум узиб қўйилади ва яшикларда омборда сақланади) услуби.\nУзумчилик билан шуғулланишни бошлаганимга 50 йил бўлди. Ҳар қандай соҳанинг ҳам ўзига яраша оғир ва енгил томонлари бор. Ҳар бир соҳада изланиб турмасангиз, замондан орқада қолиб кетишингиз ҳеч гап эмас. Изланишлар самара бериб, 15–20 йилдан буён «бакалашка» услубида сақлаган узумларимизни май ойигача асл ҳолидек сақлашга эришиб келмоқдамиз.\nМана, январ ойи ҳам поёнига етиб боряпти, лекин ҳали биз «бакалашка» услубидаги узумларни сотишни бошламадик. Март ойига ўтиб бу усулда сақланган узумларни сота бошлаймиз. Ҳозирги пайтда банди қуруқ узумларни маҳаллий бозорларга ва қўшни Тожикистонга сотяпмиз.\nИзланишларимизга кўра, одатда узум июн-июл ойларида пишадиган бўлса, то кейинги узум пишгунича эски узумни сақлаш усулларини ўзлаштирдик.\nҲозирда бизда узумнинг 25 хилдан ортиқ тури мавжуд. Ток устида қишда ҳам 5–6 хил узум навини сақлаб келмоқдамиз. Булар – «ҳусайни», «келин бармоқ», «улкан», «қора жанжал», «Ф1» каби навлардир.\nОлтиариққа атрофдан, қолаверса, хориждан кўплаб меҳмонлар қадам ранжида қилиб туради. Келган меҳмонларга узумларни тепасидан узиб берамиз.\nТок услубидаги узумларни ҳам май ойигача сақлаб келяпмиз. Энг асосийси, ток устидаги узумлар баҳоргача ўз мазасини йўқотмайди. Келган меҳмонлар эса айниқса қиш фаслида узумни тепасидан узиб егиси келади.\nАвваллари тажриба етишмаслигидан ота-боболаримиздан қолган эски сақлама усулида узумларни узоқ муддат сақлай олмаётган эдик. Бу усулда сақланган узумларни жуда борса феврал ойигача «ушлаб» турардик. Изланишлар натижасида ҳозирда омбордаги узумларимизни октябр ойида новдасидан қандай ҳолатда узсак, то узум пишадиган июн ойигача худди шундай асл ҳолатидек сақлаб туришга эришдик.\nУзум кўчатини тупроққа қандай ўтқазиш, уни қайси пайтда хомток қилиш, қандай парвариш қилиш – буларнинг барчасининг ўз сир-синоатлари бор.\nБаъзида куз ойи ҳар доимгидан кўра иссиқ бўлади, ёки совуқ эрта келиши мумкин. Айрим йиллари узумни сентябр ойида узишга тўғри келади. Ҳаттоки куз иссиқ келиб ҳосилни ноябр ойида узган ҳолатлар ҳам бўлган. Об-ҳавонинг қандай келишига қараб узум парвариш қилиниб, узилади.\nИқлим ўзгаргани боис парвариш ҳам ҳар йили ўзгариб туради. Фаолиятимизга иқлим шароити чамбарчас боғлиқ.\n4 ўғлим бор. Керак бўлса, 12 яшар невараларим ҳам узум парваришида менга ёрдам бериб келишади. Зарурий ҳолатда оиламизда ишчи кучи етишмаса, ташқаридан ҳам ишчи ёллаймиз. Парвариш кўнгилдагидек бўлса, мана кўриб турганингиздек узум июн ойигача туриши мумкин.\nУзумларнинг йилдан йилга ҳосилдорлиги камайиб боряпти. Сабаби – иқлим ўзгариши, турли касалликларнинг кўпайиб кетиши. Ўтган йили негадир узумлар ҳар йилгидан кўра кам ҳосил берди. Ёшлигимизда ноябр ойида ҳам узум барглари ям-яшил бўлиб барқ уриб турарди, бир неча йиллардан буён айни мева ғарқ пишадиган июн ойидаёқ барглари сарғайиб сўлиб боряпти», – дейди биз билан суҳбатда Ҳусанбой Ғофуров.\nАллоҳ берган неъматни қарангки, боғбон Ҳусанбой Ғофуров ўзи эгиз бўлгани учун унинг икки ўғли ҳам эгиз туғилган экан. Оилада Ҳусанбой Ғофуровлар икки нафар экан.\nЭгизак ўғилларидан бири Ҳусанбой Ғофуровга қулоқ тутамиз.\n«Оилада 4 ўғил ва 1 қизмиз. Акамнинг ўғиллари ва келинлар билан оилавий қўл меҳнати билан узумларни парваришлаб, боғбончилик билан шуғулланиб келмоқдамиз.\nДадамизнинг кўрсатмалари билан узумларни сақлаш сир-синоатларини қунт билан ўргандик. Дадам 50 йилдан буён боғдорчилик билан шуғулланиб келади. Келажакда омборхоналарни яна ҳам кенгайтириш ниятимиз бор.\nХонадонимизни «Олтиариқнинг энг бахтиёр оиласи» десак арзийди. Узумчилик ортидан кам бўлганимиз йўқ. Узумчилик орқасидан 2 та намунавий уй олдик, тагимизда замонавий машина. Доим Аллоҳга шукр айтиб келамиз. Меҳнатимиз ортидан, дадамнинг бизга берган тарбиялари ортидан устимиз бут, қорнимиз тўқ».\nОлтиариқлик оддий, заҳматкаш ўзбек хонадон аъзоларининг тиришқоқлиги, ўзаро аҳиллиги, меҳнатсеварлиги таҳсинга лойиқ. Бободеҳқоннинг етиштирган сархил узумлари бугун дастурхонимизга файз улашиб турибди. Айни организмда витамин етишмаган пайтда улар бу бўшлиқни тўлдиряпти.\nЭътибор берсак, ҳовлига, токнинг шундоқ ёнгинасига киви дарахти ҳам ўтқазилган экан. Демак, келажакда оила киви дарахти парваришини йўлга қўйишга аҳд қилган.\nСўритокка осиб қўйилган қушлар қишда ҳам тинимсиз сайраб кўнгилни яйратади. Ҳовли саҳнида ўйнаб юрган Ҳусан тоғанинг набираси, гоҳ қафасдаги қушларни сайратар, гоҳ томорқада юрган ғоз ва товуқларга дон берарди. У ҳам улғайиб моҳир боғбон бобосининг узумчилик ишини давом эттирса ажаб эмас…\n«Устоз шогирдни сеҳрлай олиши керак» – юзлаб ўқувчилари талаба бўлган тошлоқлик ўқитувчи билан суҳбат\nХалқимизда «устоз отангдек улуғ» деган нақл бор. Ҳар бир шахснинг камол топиб, жамиятда ўз ўрнига эга бўлишида, оқ-у қорани ажратишида, албатта, устознинг алоҳида ўрни бор. Ўқувчиси ёки шогирдининг ўқиб-ўрганиб, етук шахс бўлиб етишганидан боши осмонга етмаган устознинг ўзи топилмаса керак.\nKun.uz’нинг бу галги қаҳрамони Фарғона вилояти Тошлоқ тумани халқ таълимига қарашли 6-ўрта таълим мактабнинг биология фани ўқитувчиси Камолиддин Розиқов бўлди.\nЯқинда вилоятга ташриф буюрган халқ таълими вазири Шерзод Шерматов Фарғона шаҳрида ўтказилган тадбирда халқ таълими тизими фидойиларининг бир гуруҳини тақдирлади. ОТМга ўқувчилари ўқишга киришда намунавий натижаларни кўрсатгани учун Камолиддин Розиқов ҳам вазир томонидан «Халқ таълими аълочиси» кўкрак нишони ва эсдалик совғалари билан мукофотланди.\nВазир Камолиддин Розиқов сабабли мактаб битирувчиларининг аксарияти айнан биологияга боғлиқ тиббиёт ва фармацевтика йўналишларидаги олийгоҳларга киришгани, ўқитувчи шогирдларининг ҳам кўпчилиги айнан биология йўналишини танлашганини алоҳида эътироф этди.\nКамолиддин Розиқов 1983 йилда Тошлоқ туманининг Кўмирчилик қишлоғида туғилган. 1999 йил шу мактабнинг 9-синфини тамомлаб, Фарғона давлат университети қошидаги 11-сонли лицей-интернатда ўқишни давом эттирган.\nЛицей-интернатдан сўнг у Фарғона давлат университетига ўқишга кирган. 2005 йил олийгоҳни тамомлаб, ҳозирги кунга қадар биология фанидан ёшларни олий таълим муассасаларига тайёрлаб келяпти.\nҚаҳрамонимиз билан суҳбат ёш авлодни тарбиялаш, уларни фанга йўналтириб, жамиятга керакли етук кадрлар қилиб етиштириш йўлидаги машаққатли жиҳатлар ҳақида бўлди.\n«Айнан ўқитувчилик касбини танлашимга сабаб, мактабда ўқиб юрган пайтларимда, 7-синфлигимизда мактабимизга Камолиддин Ғаниев деган янги ўқитувчи келган. У ФарДУда олим, фан номзоди, доцент эди. У инсон бир марта дарс бергандаёқ келажакда мен ҳам шу инсонга ўхшаб ўқитувчи бўламан, деб ният қилганман.\nКамолиддин Ғаниев бир муддат бизга таҳсил бериб, яна университетга ишга ўтиб кетди. Кейин мен у инсоннинг орқасидан бориб, мени шогирдликка олишини сўрадим. Устознинг розилиги билан шогирд тушдим. Биология фанига қизиқишим шундан бошланган.\nУниверситетда ташкил қилинган лицей-интернатда ўқишни давом эттирдим. У ерда яхши билим олиб, ФарДУнинг ҳарбий таълим факультетига ўқишга кирганман. Ўқишга киргунга қадар биология фанига шу қадар қизиқиб кетганманки, ўзим билмаган ҳолатда фанни мукаммал ўрганганман.\n1-курсдан бошлаб абитуриентлар учун репетиторлик ташкил қилдим. Ўқишдан ажралмаган ҳолатда жиянларимни биологиядан тайёрлашни бошладим. Бу орада бир абитуриентни ўқишга тайёрладим. У талабаликка қабул қилингандан кейин менда бу соҳага нисбатан иштиёқ пайдо бўлди. «Демак, мен шу соҳани танлаб, ўқитувчилик қилсам бўлар экан», деган хулоса пайдо бўлганди ўшанда. Кейинги йил ўз-ўзидан ўқувчиларим сони кўпайиб кетди.\nЎқишни тамомлаб, халқ таълими бошқармасига ишга кирдим. У ерда бир йил фаолият юритиб, биология фанидан қайта тайёрловни тугатдим. Менда шундай мақсад бўлди: Ўзимнинг шахсий мактабимни ташкил қилиб, у ерда ўзим хоҳлагандек етук мутахассисларни чиқараман. Бу ғоя ортидан хусусий мактабимга ҳам эга бўлдим. Киндик қоним тўкилган ҳудудда, ўзим вояга етган маҳаллада хусусий мактаб тамал тошини қўйдик.\nАллоҳга шукр, шу соҳа ортидан кам бўлмадик. Вилоятимиз, қолаверса, бутун водий ва пойтахтда шогирдларим бор. Улар орасида соҳани мукаммал ўрганиб, хусусий клиника очганлар ҳам бўлди. Касбим ўзимга жуда ёқади. Бу касбга ўзгача меҳр берганман.\nҲозирги кунда ёшларни ўқитиш жараёнида шу нарсага гувоҳ бўляпманки, кўпчилик ёшлар билан ишлаш оғирлигини айтади. Мен бу фикрга кўп ҳам қўшилмайман. Сабаби, устоз ёшлар билан дўст тутиниши керак. Жоиз бўлса, ўқувчи устозини ўз яқин қариндоши сингари ўзига яқин олиши керак, деб ҳисоблайман. Оддий қилиб айтадиган бўлсам, устоз шогирдни сеҳрлай ола билиши керак. Ўшанда ўқувчи устознинг йўлидан юради. Табиатан оғир характерли ўқувчини ҳам тўғри йўлга солса бўлади. Фақат бунга тажриба керак бўлади, албатта.\nҲар йили олий ўқув юртига кираётган шогирдларим сафи кўпаймоқда. Ўтган йили 350 нафар ўқувчим олий ўқув юртига талабаликка қабул қилинди. Ундан аввалги йили эса 300 нафар ўқувчим талаба бўлганди. Буларнинг барчаси меҳнатим маҳсули, деб биламан.\nКун тартибим шундан иборатки, эрталаб 6-мактабга келиб, ўз дарсимни ўтаман. Ундан кейин қўшимча тўгаракларимиз хусусий мактабда бўлади.\nЯнги ташкил қилинган мактабда фақат чуқурлаштирилган фанлар эмас, имкон даражасида бошқа фанларни ҳам кенг кўламда ўргатмоқчиман. Биология, химия, она тили, тарих фанларини ўзбек тилида эмас, балки чет тилида ҳам ўқитишни мақсад қилганман. Келажакда ёшларимизни асосий 5та фандан эмас, бошқа фанлардан ҳам яхши билимга эга қилиб чиқармоқчимиз.\nДавлатимиз хусусий мактабларни ривожлантиришга кенг имконият яратиб берди. Кучим етганича бу мактабни ўзим қуряпман. Секин-асталик билан ҳаммаси бўляпти, Яратганга шукр.\nМақсадим — 3 нафар ўғлимни дунё тан оладиган етук кадрлар қилиб тарбиялаш. Ота-онам биз учун доим қўллари дуода. Турмуш ўртоғим ҳам ўқитувчи.\nУзоқ йиллардан буён қилган машаққатли меҳнатим самарасини бугун кўрдим. Мени таълим соҳасидаги юксак мукофот — «Халқ таълими аълочиси» кўкрак нишонига сазовор кўришди.\nМенга билдирилган ишончни оқлашга ваъда бераман. Ёш авлодни ўқитиб, тарбиялаб, илм-фан чўққиларини забт этиш, Ўзбекистонни дунё тан оладиган даражага кўтариш зиммамда турган энг олий мақсадимдир», — дейди суҳбат давомида Камолиддин Розиқов.\nЎқитувчининг келажакдаги режалари жуда кўп. Аллақачон бутун вилоятда машҳурликка эришган устоз шижоати, фанни ўқувчиларга етказиш маҳорати таҳсинга лойиқ. Устоз билан суҳбатимиз якунига етиб хайрлашар эканмиз, унинг машаққатли ва ўз ўрнида шарафли бўлган иш фаолиятига муваффақиятлар тиладик.\nЁзёвонда 16 яшар бола Катта Фарғона каналига тушиб, қайтиб чиқмади. Қидирув жараёнидан репортаж\nҚидирув ишлари 2 ҳафтадан буён давом этмоқда. Бола номаълум сабабга кўра қиш бўлишига қарамай совуқ сувга тушган. Айни шу куни унинг Россияда муҳожирликда бўлган отаси уйга қайтиб, фожиадан хабар топган.\nФарғоналик Абдуҳошим Эргашев рўзғор тебратиш, ишлаб пул топиш илинжида икки йил аввал Россияга кетган эди. Пандемия шароитида, қийинчиликлар билан меҳнат қилиб қайтган ота уйга кириб келган кун ўғли сувга тушиб, изсиз йўқолди.\nОта остона ҳатлашидан бир неча соат аввал 16 яшар бола Катта Фарғона каналига тушиб, қайтиб чиқмади.\n22 декабр куни соат 19:00ларда Ёзёвон тумани ИИБ навбатчилик қисмига берилган хабарга кўра, 2004 йилда туғилган А.А. Катта Фарғона магистрал каналининг Тараққиёт маҳалласи ҳудудидан ўтган қисмида ўзини ташлаб, оқиб кетган ва сувдан қайтиб чиқмаган.\nБолани қидириш шундан буён ҳозир ҳам давом этмоқда. «Тараққиёт» МФЙга кираверишда маҳалла аҳли чайлалар қуриб олишган. Маҳалладошлар бола сувдан бехос чиқиб қолишини пойлаб, чайла атрофида гулхан ёқиб исиниб ўтиришибди.\nЎзини боланинг қариндоши деб таништирган Абдуваҳоб Абдулазизов биз билан суҳбатда масъуллар сув сатҳини пасайтириб беришгани, ғаввослар ҳам жасаднинг топилишида қўлидан келганича ҳаракат қилишаётгани, бола дўстлари билан гаров ўйнаб сувга тушгани ва ундан қайтиб чиқмагани, энг ачинарлиси эса ўша куни 2 йил деганда Россиядан қайтган дадаси Абдуҳошим ака ўғлининг дийдорига тўя олмай бўзлаб қолгани ҳақида сўзлаб берди.\nМаҳалла фаоли Ҳусанбой Қўчқоров ҳам Бўтқачи қишлоғи аҳли жабрдийда оилага мадад бўлаётгани ҳақида айтиб ўтди.\n«Интернетда кезиб юрган лавҳани кўриб, очиғи ўзимни тўхтата олмадим. Кейин билсам, ҳамқишлоғимиз бошига мусибат тушган экан. Ота ўғлини сув остидан қидириб топа олмай адойи тамом бўлди», – дейди Ҳусанбой ака.\nЙўлда давом этарканмиз, бола чўккан жойгача бўлган оралиқда яна шундай 3 та чайла тикилганига гувоҳ бўлдик. Канал ёқалаб анча одам йиғилган, кимдир ўтин ёрган, кимдир қайиқда сузиб юрган қутқарувчиларни арқонда тортган, яна кимлардир эса кийимини алиштириб қайиққа чиққан.\nАсосий қутқарувчилар енг шимариб ишлаётган жойда Ёзёвон тумани ҳокими Йўлчибой Бойигитов, туман прокурори Илҳом Хўжаев, туман ИИБ бошлиғи Ҳожиакбар Тошматовни учратдик.\nБевосита отанинг ўзи билан ҳам суҳбатда бўлдик.\n«Қўлларидан келганича ёрдам беришяпти, раҳмат. Лекин барибир сув кўп. ФВБ ходимлари сув кўплигидан қийналишяпти. Масъулларга мурожаат қилганимиз ортидан сув камида 2 метрга пасайтирилиб, ёрдам қилишди. Лекин барибир сувнинг ҳозирги чуқурлиги ҳам кўплик қиляпти.\nЎзбекистонга келиб тушиб, уйга «мен келдим» деб қўнғироқ қилсам, машъум хабарни етказишди. Тақдир экан. Бу хабарни эшитиб, карахт бўлдим. Ҳеч бир отанинг бошига тушмасин экан.\nСамолётимиз Ўш шаҳрига қўнган эди. Қирғизистондан чиқиб, Ўзбекистонга ўтиб, уйга такси гаплашиб, таксичи телефонидан уйга қўнғироқ қилгандим…\nҲокимиятдан ҳеч нарса сўрамайман, фақат менга сувни пасайтириб беришсин. Ўғлимнинг жасадини бир марта бўлса ҳам бағримга босай, амалларини қилиб тупроққа қўяй. Яратгандан биргина ўтинчим шу.\nСув пастлаган ҳолатда туриши учун менга бир ярим кун муҳлат беришяпти. Агар шу фурсат оралиғида ўғлим топилмаса, мен бошимни қайга ураман?» – дея сўзларини охирига етказа олмади Абдуҳошим Эргашев.\nҲамюртимизга сабр тилаб, масъулларга қулоқ тутдик.\n«ФВБга 22 декабр куни фуқаро каналга тушиб кетгани ҳақида хабар келди. 23 декабрдан бошлаб ҳудуддан ўтган Катта Фарғона каналидан қидирув-қутқарув ишлари амалга ошириб келинмоқда. ФВБ минтақавий қутқарув отрядидан ғаввослар жалб этилган. Ҳамкор ташкилотлар шу ерда. Ғаввослар қиш пайтида ҳам алмашиб астойдил ҳаракат қилмоқда», – деди вилоят ФВБ матбуот хизмати раҳбари, лейтенант Аҳлиддин Алижонов.\nҚутқарув ишларида қатнашаётган ғаввослар сув ичида 1 соатдан кўпроқ вақт бўлиб, навбат алмашиб, чиқиб оловда исинишмоқда. Қутқарув отряди ғаввоси Зафарбек Каттабеков сув тубидаги чиқинди ва хашаклар ишлашга халал бераётгани, 13 кундан буён тинимсиз ҳаракат қилаётганликлари, сув сатҳи пасайтирилгани ишлашга қулай бўлаётганини таъкидлади.\nБола қишнинг совуқ кунида сувга тушишига асл сабаб нима бўлгани бизга қоронғи. Биз ҳам у тезроқ топилиши, отанинг, яқинларининг кўнгли бироз бўлса-да таскин топишини тилаб қоламиз.\nЎғилларим ҳам, биз ҳам Хуршидхоннинг ўлганига ишонмаймиз. Қачондир уйга кириб келади деб кутамиз. Бошқача эди тўнғичим…\nБир нафас ҳам тўхтамасдан худодан шуларнинг кириб келишини кутяпмиз. Уч йил бўлди, мана, Аллоҳ ноумид қилмасин. Онанинг кўнгли сезади: болам тирик. Аниқ биламан. Худо хоҳласа, қайтади…


У сизни нега севади? — Dilkashradio.com\nҲар бир балоғатга етган қиз турмуш қурар экан, турмуш ўртоғи уни севишини қадрлашини ва у билан бир умрга қолишини истайди. Бу истак аёл турмуш қурганидан кейин ҳам йўқолмайди. Худди мана шу истак, «Эрим мени нега севади?» деган саволни туғдиради. Биз ҳам сиз билан айнан мана шу саволга жавоб топмоқчимиз.\nАссалому алайкум, қадрдонлар. Тасаввур қилинг, уйингизга кутилмаганда меҳмон келиб қолди. Сиз ҳамма ишни ташлаб, унинг кўнглини олишга киришиб кетасиз. Бир гапириб, ўн куласиз. Хамма хурсанд, ҳамма сиздан рози. Сиз бўлмаганингизда меҳмонлар бунчалик яйрашмасди. Сиз ўзингизча ўйлайсиз: «Мен меҳмон кутишни ўрнига қўяман. Лаб-даҳаним қўлим билан баравар ишлаб, келганларнинг кайфиятини ширин сўз билан кўтара оламан. Бундай аёлни қайси эр севмайди?»\nАслида эса… Сергаплик, очиғини айтганда, аёл кишига ҳос бўлса-да, уни безайдиган одат эмас. Озгина ҳазил қилиш ҳеч кимга зиён келтирмайди, албатта. Аммо кулгили латифалар айтиб, келганларнинг кайфини чоғ қилиш, асосийси, ҳамманинг эътиборини ўзига қаратиб ўтиришни кўпроқ эркакларга чиқарган. Хотин эса унинг ҳеч ким кулмаётган латифаларига кулишни бошлаб бериши керак холос. Шундагини жуфтингиз «Хотиним мени ҳаммадан кўпроқ тушунади», деб ўйлайди. Умуман олганда, у сизни қувноқлигингиз учун севмайди. Шунчаки сиз унинг ўз одамисиз. Сиз билан муомала қилиш осон, заҳар эмассиз. Худди энг яқин улфати каби…\nАгар эрингиз оғир босиқ бўлса, турмушингиз осуда кечади. Узоқ умр кўриб, қўша қарийсизлар дейиш мумкин.\nАммо у эътиборталаб, иззатталаб инсон бўлса, ҳамиша сизнинг соянгизда қолиб кетаверишга кўнмаслиги мумкин. Тўғри, сиз табиатан ёрқин ва сўзга чечан инсонсиз, буни атайлаб қилмайсиз. Аммо доно аёлларга хос иш тутиб, вақти вақти билан эрингизнинг соясига ўтишни ҳам эпланг. Жим ўтиринг, кетма-кет ҳазилларингиз билан ҳаммани кулдираверманг. Қисқа қилиб айтганда турмуш ўртоғингизга ҳам ўзини кўрсатиши учун имкон яратиб беринг.\nЖуда кўп аёллар бекаму-кўст уй бекаси бўладилар. Бундай бўлиш ҳамманинг ҳам қўлидан келавермайди. Кеч кирди. Кечки овқатни тайёрлаб, дастурхон ёзиб, болаларни овқатлантириб, энди эрингизни кутаяпсиз. У келади. Бирга овқатланасизлар, у ёқ-бу ёқдан гаплашасизлар. Кунингиз қандай ўтганини, нима ишлар қилганингизни унга айтиб берасиз.\nЭрингиз турмуш ўртоғи шундай ажойиб бека эканлигидан хурсанд бўлади. Ўзингизча ўйлайсиз: «Яхши уй бекаси бўлиш, эр ва болаларни оқ ювиб, оқ тараш, уйни саранжом тутиш – ҳар бир аёлнинг зийнати. Бундай аёлларни эркаклар жуда қадрлашади». Бу фикр онангиз ёки бувингизнинг тарбияси туфайли юзага келгандир балки. Аслида эса эркаклар яхши уй бекасини, албатта қадрлашади. Лекин ширин таомлари ёки яхши дазмолланган шими учун эмас, оилада том маънода ўзини бошлиқ деб ҳис қила олгани учун. Аёл болалар ва рўзғор ташвишларини елкасига олиш орқали эрига ҳаётидаги энг муҳим иш билан шуғулланиши учун имкон яратиб беради. Бундай оилаларда эркакларнинг ўзига бўлган ишончи жуда юқори бўлади. Чунки ҳеч бўлмаганда аёли уни ҳурмат қилади-да! Бундай аёллар вақти вақти билан гўзаллик салонларига, тикувчига боришга вақт ва имконият топишлари керак.


3 сентябрь куни Тошкентда 5 та ЙТҲ юз берди, 1 инсон ҳаётдан кўз юмди\n09:09 / 05.09.2017\n2017 йилнинг 3 сентябрь куни Тошкент шаҳри ҳудудида 5 та йўл-транспорт ҳодисаси қайд этилган. Мазкур йўл-транспорт ҳодисаларида 5 нафар шахс тан жароҳати олган, 1 нафар шахс вафот этган. Бу ҳақда пойтахт ИИББ хабар берди.\n2017 йилнинг 3 сентябрь куни ЙПХ инспекторлари томонидан жами 1898 та ҳуқуқбузарлик бўйича маъмурий баённомалар расмийлаштирилган бўлиб, шулардан, 444 тасини қўпол турдаги, 27 тасини маст ҳолда транспорт воситасини бошқариш ташкил этган.\nТошкент шаҳар ИИББ ЙҲХБ компьютерлаштирилган бошқарув тизими томонидан 2017 йил 3 сентябрь куни жами 705 та ҳуқуқбузарлик қайд этилган бўлиб, шулардан 379 тасини светофорнинг тақиқловчи чироғига бўйсунмасдан ҳаракатланиш, 326 тасини белгиланган меъёрдан юқори тезликда ҳаракатланиш ташкил этади.\nУгандадаги мудҳиш ЙТҲ қурбонлари сони 40 кишидан ошди\n19:15 / 26.05.2018


«Ўзбекистон темир йўллари» чипталар сотишга мўлжалланган...\n04.09.2019 09:47 0 1824\nЎзбекистонда чипталарни онлайн сотадиган E-ticket сайти янгиланди. E-ticket орқали ички ва халқаро темир йўл чиптасини масофадан харид қилиш мумкин бўлади. Бу ҳақда «Ўзбекистон темир йўллари» матбуот хизмати хабар бермоқда.\nЭнди чипталарни онлайн равишда қайтариш имконияти ҳам бор. Сайт интерфейси осон ва қулай ишланган бўлиб, мобил телефонлар учун ҳам оптималлаштирилган.\nИчки йўналишларга электрон чипталарни ўзингиз А4 шаклида чоп этиб олишингиз керак бўлади. Электрон чиптанинг қоғоз нусхаси станция ва вокзалларга киришда ва инспектор томонидан ўтказиладиган текширишда ҳамда муҳр қўйдиришда керак бўлади.\nЭлектрон чипталарни сотиб олишда вақтинча фақат миллий тўлов тизимининг карталари қабул қилинади, кейинчалик Visa ҳамда MasterCard қабул қилиниши мумкин.\nсайт чипта Ўзбекистон темир йўллари


Йўлда нотаниш Ferrari учради » Скачать музыку бесплатно новинки музыки 2016-2017\nКомментариев: 0 Просмотров: 257 Дата: 23-04-2016, 06:08 Бошқа Феррариларга ўхшамайдиган суперкарни Маранелло заводи яқинида учратиб қолиб, Facebook фойдаланувчиларидан бири саҳифасига жойлади. Феррарининг олд қисми кенг ҳавотортари (воздухозаборник), чамаси, карбонпластикдан ясалган бампери билан одатдаги Ferrari 488 GTB русумидан фарқ қилади. Капоти ва томига Италия байроғи тасвири туширилган. Орқа тарафи ҳам ўзгача. Диффузори каттакон, бампери ва газ чиқарув қувурчаси бошқача, марка логотипи устида стоп-сигнал йўқ. Тахминларга таянсак, расмда 488 GTB Speciale русумининг махсус версияларидан бири акс этган. Ёки компаниянинг Осиё бўйича бошқарувчи директори Дитер Кнехтель олдиндан айтиб ўтган яп-янги русум кўчада юрибди. Эслатиб ўтамиз, Ferrari 488 GTB автомобили 458 Italia русумининг давомчисидир. Автомобилга 3,9 литрли V8 мотор ўрнатилган бўлиб 670 от кучига эга. Айлантириш моменти 760 Н∙м. Юз тезликка 3 сонияда чиқади, энг юқори тезлиги 330 км/соат. - деб хабар бермоқда Carzone.uz нашри.


Қайси давлатлар пандемиядан биринчи қутулиши башорат қилинди | Qalampir.uz\nҚайси давлатлар пандемиядан биринчи қутулиши башорат қилинди\nОлам\t04 Ноябрь 10:29 14173\nАҚШ, Буюк Британия, Португалия ва Ҳиндистон келаси йилда пандемиядан чиқиши мумкин. “Reuters” агентлиги таниқли эпидемиологлар ўртасида ўтказилган сўровномага асосланиб, шундай прогнозни эълон қилди.\nОлимларнинг фикрига кўра, қайд этилган мамлакатлар коронавирусга қарши эмланиш ва касалликка чалинганларда ҳосил бўлган табиий иммунитетнинг ўзига хос комбинациясига эга бўлади. Бу давлатларда COVID яна бир мавсумий касалликка айланиши мумкин.\n“Бугундан 2022 йил охиригача, биз ушбу вирус устидан назоратни қўлга киритишга, касалликнинг оғир шаклига чалиниш камайишига ва ўлим сезиларли даражада қисқаришига эришишга ишонамиз”, деган Жаҳон соғлиқни сақлаш ташкилоти бош эпидемиологи Мария Ван Керкхов.\nШу билан бирга, мутахассислар COVID-19 коронавируси узоқ йиллар давомида дунё аҳолиси ўлимининг асосий сабабларидан бири бўлиб қолиши ҳақида огоҳлантирмоқда. Олимларнинг бир қисми у қизамиқ каби ҳаракат қилади: эмлаш даражаси паст бўлган давлатларда эпидемияларни келтириб чиқаради, деган фикрда. Бошқасига кўра, COVID-19 кўпроқ гриппга ўхшайди.\n“Ҳеч ким, баъзилар айтганидек, “қиёмат сценарийси”ни бутунлай инкор этмади, бунда вирус қийинчилик билан қўлга киритилган иммунитетга ён бериш даражасигача мутацияга учрайди”, деган мутахассислар энг ёмон сценарий ҳақида.\n28 Ноябрь 13:57 68025\n29 Ноябрь 14:43 55993\n30 Ноябрь 10:55 33267\n29 Ноябрь 12:05 24278\n28 Ноябрь 09:52 22274


Участка нозири хизмат машинасида икки кишини уриб кетгани ва жазосиз қолаётгани иддао қилинмоқда\n25 январ 2021, Тошкент вақти: 17:58\nБойсун туман маркази.\nСурхондарё вилоят, Бойсун туман ички ишлар бўлимининг участка нозири Фахриддин Холдоров ногирон Чоршанби Донёров ва 65 яшар Сафаргул Ҳусановани машинада уриб, воқеа жойидан қочиб кетгани иддао қилинмоқда.\nБундай иддао билан Озодликка мурожаат қилган Дилбар Зоированинг айтишича, воқеа Фахриддин Холдоров унинг қўлини кишанлаб ИИБга олиб кетаётганда пайтда содир бўлган.\nСуд-тиббий экспертизадан ўтган жабрланувчиларнинг Озодликка айтишича, уларнинг 14 июль куни содир бўлган бу воқеа юзасидан вилоят ва туман прокуратурасига ёзган шикоятлари жавобсиз қолмоқда.\nУчастка нозири фуқароларни хизмат машинасида уриб кетганлигини инкор қилмоқда.\n"Биз фақат иш сўраб борган эдик"\nБойсун туманининг Қизилнаур қишлоғида яшайдиган 28 яшар Дилбар Зоированинг иддао қилишича, 14 июль куни у ва маҳалланинг яна 6 нафар аёли Бойсун ўрмон хўжалиги бошлиғининг олдига иш талаб қилиб боришган:\n- Ўрмон хўжалиги бошлиғи Холмирза Абдураҳимовга неча марта иш сўраб мурожаат қилганмиз. "Ана эрта, ана индин", деб алдаб келарди. Биз шу ерда ишсиз туриб, улар Қашқадарёдан одам олиб келиб ишлатади. Ишчилар асосан каврак ўсимлигининг ширасини йиғиш билан шуғулланади. Бизга ҳам иш беринг, деб борсак, Холмирза ака йўқ экан, участка бошлиғи бўлиб ишлайдиган укалари Абдураҳимов Неъмат ва Абдумажид бор экан. Неъмат ака бизни кўриб, бирданига онадан сўкиб кетди, "иш йўқ сизларга, кетинглар, йўқолинглар", деди. Биз кетмадик. Сизнинг ҳам онангиз бор, ҳурматингизни билинг, деб туравердик.\n"Операциядан чиққан жигаримни эзиб, кишан тақди"\nДилбар Зоированинг айтишича, шундан сўнг Неъмат Абдураҳимов чақиртирган милиция ходимлари етиб келган:\n- Бизнинг участковой Фахриддин Холдоров, Мачайи қишлоғининг участкавойи ва яна икки нафар милиция ходими етиб келди. Неъмат ака мана шуни ушлайсан деб, бизнинг участкавойга буйруқ қилди. У тиззаси билан ичимни босиб, мажбурлаб кишан солди ва тош йўлда 50 метрча узоқда турган машинага судраб олиб бориб, тиқди. Яна бир Бахтигул Абдураҳмонова деган аёлни ҳам машинага олиб келиб тиқди. Унга кишан топишолмади. Менинг қўлимдаги кишанни бир томонини эса машина деразаси тепасидаги ушлагичга боғлаб қўйди. Шундан сўнг Фахриддин Холдоров ва яна икки милиция ходими машинага ўтирдида, шиддат билан ҳайдаб кетди, дейди Дилбар Зоирова.\n"Участковой машинада уриб юборган одамларга ёрдам ҳам кўрсатмади"\nДилбар Зоированинг иддао қилишича, Фахриддин Холдоров машинани катта тезликда ҳайдаб, қишлоқ ичида кетма-кет икки кишини уриб юборган:\n- Кўзи яхши кўрмайдиган Чоршанби ака деган бир ногиронни машина ён ойнаси билан қарсиллатиб уриб юборди. Ойна синиб кетди. Кейин тўхтаб, учала милиса тушди-да, ерда ағанаб ётган ногироннинг олдига югуриб кетди. Бу пайт ёнимдаги аёл машинадан тушиб, қочиб кетди. Милисалар ногиронга биринчи ёрдам ҳам кўрсатмай, қайтиб мошинга ўтирди-да, яна газни босиб ҳайдади. Тахминан 100-200 метрча юрган эдик, йўл четида келаётган ҳамқишлоғимиз, қари онахон Сафаргул Ҳусановани ҳам уриб кетди. Онахон гуп этиб йўл четига қулади, Фахриддин эса тўхтамади ҳам, яна газни босди. Қишлоқ йўллари ўнқир-чўнқир бўлгани учун кишанга осилган билагим қийилиб қонталаш бўлиб шишиб кетди. Зору-таволло қилганимдан сўнг, тахминан 30 километр йўл босганимиздан кейин кишанни ечиб олишди. Кейин йўлдан муз сув олиб билагимга қуявериб, шишганини қайтаришга ҳаракат қилишди.\nЎша кунги воқеалар тўғрисидаги ҳикоясини давом эттирар экан, Дилбар Зоирова Бойсун туман ички ишлар бўлимига олиб борилгандан сўнг икки сутка давомида ушлаб турилганини иддао қилди:\n- Оч-наҳор икки сутка бетоннинг устида ётдим. Мазам қочди, тез ёрдам келиб укол қилиб кетди. Кейин жавоб беришди. Уйга келдим. Эртаси куни тўғри Термизга, вилоят прокуратурасига бордим. Борсам, Фахриддин Холдоров уриб юборган Чоршанби ака ҳам, Сафаргул момо ҳам ўша ерда экан. Ариза ёздик, прокуратура экспертизага хат қилиб берди. Экспертиза қилдик. Билакларим қоп-қора бўлиб, кетган эди, жигарим шишиб кетган экан, ҳаммасини ёзиб берди. Шерикларим ҳам экспертиза қилинди. Кейин, Бойсун туман касалхонасига келиб даволанишга ётдик. Касалхонага икки марта туман прокуратурасидан терговчи келиб, бўлган воқеани ёздириб олиб кетди. Лекин бир ой бўляптики ҳеч қандай натижа йўқ. Милиция ходимлари ҳеч нарса бўлмагандай ишлаб юрибди. Туман прокурори мен шу ерда бўлсам, Фахриддин Холдоровни ҳеч ким, ҳеч нарса қилолмайди, деган экан.\n“Милиция машинаси уриб юбориб, қочиб кетди”\nҚизилнаур қишлоғида яшайдиган кўз бўйича иккинчи гуруҳ ногирони Чоршанби Донёровнинг Озодликка айтишича, уни уриб кетган милиция машинаси қочиб кетган:\n- Мен ўзим иккинчи гуруҳ ногирониман, кўзим яхши кўрмайди. Йўлда кетаётган эдим. Катта тезликда келаётган оқ машина боковой ойнаси билан шарақлатиб уриб юборди. Ерга ағанаб тушдим. Ўша ердаги бир одам югуриб келиб, мени кўтарди. Бошим айланиб кетди, ўрнимдан туролмай қолдим. Шу пайт милиция ходимлари ҳам тушиб келиб, “тирик экан” деди-да бирор хил ёрдам кўрсатмай яна мошиналарига миниб, жўнаб кетди, дейди ногирон.\nЧоршанби Дониёровнинг айтишича, Термизда ўтказилган экспертиза унинг бир қанча жароҳат олганини аниқлаган:\n- Оёғимдан, белимдан, қўлимдан жароҳат олганман. Экспертиза хулосаси бор, олти кун касалхонада ётиб чиқдим. Вилоят прокуратурасига ариза ёздим, жимжитлик.\n"Милиция машинаси кекса онамни ҳам уриб кетди"\nҚизилнаур қишлоғида яшайдиган 40 яшар Баҳодир Зоировнинг айтишича, 14 июль куни участка нозири Фахриддин Холдоров бошқараётган хизмат машинаси унинг 65 яшар онаси Сафаргул Ҳусановани ҳам уриб юборган:\n- Мен ўзим ҳам бу воқеага гувоҳ бўлдим. Машина шунчалик қаттиқ келдики, чанг-тўзонда момомни қандай уриб кетганини ҳам кўрмай қолдим.Машина ўтиб кетгандан кейин қарасам, момом ерда йиқилиб ётган экан. Югуриб бориб кўтардим. Қишлоқ врачлик пунктидан фельдшер келиб, биринчи ёрдам кўрсатди. Кейин Бойсунга олиб кетдик, тез ёрдамга саҳар соат бешларда етиб бордик. Улар ёрдам кўрсатишди.\nБаҳодир Зоировнинг айтишича, суд-тиббий экспертизаси хулосаси прокуратурада турибди:\n- Биз момомизни экспертизадан ўтказиб келганимиздан сўнг, Бойсун касалхонаси уни қабул қилмади. Кейин биз вилоят прокуратурасига борамиз деганимиздан сўнг, мажбур қабул қилди. Лекин ҳали яхши бўлмай жавоб бериб юборди. Ҳозир уйда, аҳволи яхши эмас. Бош мия жароҳат олган экан.\nЖабрланувчиларнинг иддао қилишича, уларни уриб юборган милиция машинасидан ҳануз фойдаланилмоқда ва бу ҳолат бўйича машина экспертизадан ўтказилмаган.\n“Ўша куни Дилбар Зоированинг қайнонасини ҳам машина уриб юборган”\nДилбар Зоированинг 60 яшар қайнонаси Барчин Абдумўминова ҳам ўша куни Бойсун ўрмон хўжалигининг “Кенгдала” участкаси бошлиғи Неъмат Абдураҳимов бошқараётган машина уриб кетганини Озодлик билан суҳбатда иддао қилди:\n“14 июль куни келинимни олиб кетишгани ҳақидаги хабар келганидан сўнг, мен ҳам хавотирланиб кўчага чиқдим. Безовта бўлиб бордим. Борсам Чоршанбини, Сафаргул момони мошин уриб кетган. Одамлар тўда бўлиб турибди экан. Мен ҳам бориб, нима гап деб сўраб турсам, Неъмат ширачи мошинасида тез келиб, мени туртиб кетди. Ерга йиқилиб тушдим, қўлим синди. У тўхтамади ҳам, ванғиллаб ўтиб кетди. Кейин Бойсунга олиб боришди, қўлимни гипс қилди. Ҳозир қимирлата олмайман. Ҳеч ким сўрамади ҳам, чора ҳам кўрмади”.\nБарчин Абдумўминова жароҳатларини экспертиза қидирганини, вилоят прокуратурасига ариза ёзганини ҳам қўшимча қилди.\nОзодликка норасмий иддао қилишича, 14 июль куни Бойсун туманининг Қизилнаур қишлоғида одамлар жароҳатлангани қайд этилган учта йўл-транспорт ҳодисаси рўй берган.\nБу ҳодисанинг иккитаси бевосита Қизинаур қишлоғи участка нозири Фахриддин Холдоров бошқарган хизмат машинаси иштирокида ва биттаси Бойсун ўрмон хўжалигининг “Кенгдала” участкаси бошлиғи Неъмат Абдураҳимов бошқараётган машина иштирокида рўй берган.\nБу автоҳодисалар натижасида уч киши тан жароҳати олган. Жабрланувчиларнинг иддао қилишича, ўтган бир ой давомида бу иш ўрганилмаган.\nЛекин 14 июль куни одамлар жароҳатлангани қайд этилган учта йўл-транспорт ҳодисаси рўй берганига оид норасмий манбалардан олинган маълумотларни расман тасдиқлатишнинг имкони бўлмади.\n"Мен ҳеч кимни уриб кетганим ҳам йўқ, қонунни бузганим ҳам йўқ"\nБойсун тумани ички ишлар бўлимининг участка нозири, лейтенант Фахриддин Холдоров Озодлик билан суҳбатда хизмат машинасида фуқароларни уриб кетганини инкор қилди:\n- Бу иш бўйича Бойсун туман прокуратураси шуғулланяпти. Прокуратура фуқароларни экспертизадан ўтказиб, тергов-суриштирув ишларини олиб боряпти. Анаву қўлига наручник урилган, "урди, мени қўлим шишиб кетди" деган опа ҳам экспертизадан ўтказилган. Мен ҳеч кимни машинада уриб ҳам кетмаганман, фуқароларга нисбатан бирорта ноқонуний ҳаракат содир этмаганман. Булар ҳаммаси менга туҳмат.\nФахриддин Холдоров бу жанжалнинг нимадан келиб чиққанини шундай изоҳлайди:\n- Каврак ширасини олиш мақсадида МЧЖ ўрмон хўжалиги билан шартнома қилган. Бойсун туман ҳокими Мачайи ва Қизилнаур қишлоқлари аҳолисини иш билан таъминлашини МЧЖга айтиб алоҳида хат билан ҳам чиққан. Иш билан қанчалик таъминланган, бундан менинг хабарим йўқ. Лекин, шу қишлоқларнинг эркаклари ўзлари уйда қолиб, хотинларини ўша ерга жўнатган. Улар бир неча марта ҳуқуқбузарлик қилган. Яъни ишлаётган одамларни ҳақорат қилиб, қувиб, қурган уйчаларини бузиб ташлаган. Шунинг учун биз, 17 кишини маъмурий жавобгарликка тортиб жазолаган эдик. 14 июль куни ҳам шундай жанжал бўлган ва биз бориб тинчитдик. Лекин кечга яқин яна менга телефон қилишиб, қишлоқ аёллари тинчлик бермаётганини айтишди. Мен Бойсундан икки нафар милиция ходимни чақириб, бирга бордик. Ўша сиз айтган Дилбар Зоирова милиция ходимларига ташланиб, погонларини юлди. Биз унга бундай қилмасликни илтимос қилдик ва машинага чиқинг, дедик. Кейин у ўз ихтиёри билан машинага чиқди ва яна бир аёл қариндоши ҳам ўз ихтиёри билан чиқди. Дилбар Зоировага кишан ҳам таққаним йўқ. Кейин биз Бойсун туманига келдик, тушунтириш хати ёздириб олганимиздан сўнг, жавоб бердик. Йўлда ҳеч кимни уриб кетганимиз ҳам йўқ, деди Бойсун тумани ички ишлар бўлимининг участка нозири, лейтенант Фахриддин Холдоров.\nОзодлик участка нозирининг бу жавобидан сўнг, яна Дилбар Зоирова билан боғланиб, унинг гапларига муносабат сўради.\nДилбар Зоирова участка нозири Фахриддин Холдоровнинг бу гапларидан ҳайратга тушганини айтди:\n- Энди ўзини оқлаш учун бундан бошқа нима ҳам дерди. Мен қишлоқ аёли милициянинг погонини юлибман эмиш. Мана сўрашсин, ўша ерда ўндан ортиқ гувоҳлар бор эди. Менга кишан тақмаган эмиш. Бўлмаса қўлларим нимадан қорайиб шишиб кетди, ўзимни-ўзим тишлабманда. Ўз ихтиёрим билан машинага минган эмишман. 50 метрча тош, чўкиртаклар бўлган жойда судраб олиб боришдику. Бу воқеаларни кўрган гувоҳлардан сўрашсин, нима бўлганини айтиб беришади. Икки кишини машинада уриб кетганини ҳам кўп одам кўрган.\nЎзини Бойсун тумани ички ишлар бўлими бошлиғининг кадрлар бўйича ўринбосари Баҳриддин деб таништирган мулозим меҳнат таътилидан сўнг энди ишга чиққанини айтар экан, бу воқеадан хабари йўқлигини Озодликка айтди.\nБойсун тумани прокурори ўринбосари Бахтиёр Воҳидов барча сўровларга фақат мактуб орқали жавоб беришини билдирди.\nЎзбекистон Бош прокуратураси матбуот хизмати бу воқеа ўрганилаётганини Озодликка билдирди.\nМилиция "исловотхона"дагиларни видеога олиб¸ уни Интернетда тарқатишга ҳақлими? (ВИДЕО)


Qalampir.uz | 4 мингга яқин бола бедарак йўқолган. 400 таси ҳалигача топилмади\n4 мингга яқин бола бедарак йўқолган. 400 таси ҳалигача топилмади\nОлам\t06 Август 13:04 3451\nБухарест марказида шамлар, ўйинчоқлар, эслатмалар ва фотосуратлар ёнмоқда. Буларнинг барчаси, йўловчиларга июль ойининг охирида Руминия жанубидаги Каракал шаҳрида зўрланган ва ўлдирилган руминиялик мактаб ўқувчиси бўлган 15 ёшли Aлександрани эслатади, дея хабар беради “Euronews”.\nБир ҳафта олдин ушбу майдон гавжум кўринарди. Руминияда амалдорларни бепарволик, коррупция айблаб, ҳукуматнинг ҳаракатларидан норозилигини билдириш учун бу ерга минглаб одамлар тўпланди.\nИрина Илисей, фаол: “Бу ягона фожиали ҳолат эмас. Aёлларга нисбатан зўравонлик кенг тарқалган, бу ҳолатга қараганда зўравонлик камроқ бўлиши мумкин, аммо ҳар куни шундай бўлади”.\nРуминия полициясининг расмий маълумотлари шундан далолат берадики,Фақатгина ўтган йилнинг ўзида 35 мингдан ошиқ одамлар уйдаги зўравонлик ва жинсий зўравонлик сабабли ҳуқуқни муҳофаза қилиш идораларига мурожаат қилди, бу кунига ўртача 100 та ана шундай ҳолатни ташкил этади.\nПрезидент Клаус Йоханнис барча айбдорлар жазоланишини ваъда қилди. Июль ойи охирида Руминия полициясининг раҳбари Иоана Буда ишдан олинди ва мамлакат бош вазири Виорика Дэнчилэ Руминия фуқароларидан қотиллик, зўрлаш ва педофилия учун жазо чораларини кучайтириш кераклигини сўраш учун референдум ўтказмоқчи эканини билдирди.\nГабриэль Гирнита, Европолнинг Руминиядаги раиси ўринбосари: “Янги сиёсий раҳбар ҳокимиятга келганида, унга бўйсунувчи муассасаларнинг янги раҳбарларини тайинлайди. Уларнинг мақсади мамлакатнинг алоҳида манфаатларига риоя қилишдир.”\nРасмий маълумотларга кўра, ўтган йили Руминияда 4 мингга яқин бола бедарак йўқолган. Уларнинг 400 таси ҳалигача топилмади. Полиция бу одам савдоси билан боғлиқ бўлиши мумкинлигини истисно қилмайди. Бу Aлександра қотилини тергов қилишда ҳуқуқни муҳофаза қилиш органларининг версияларидан бири.\nРуминия одам савдоси қурбонлари сони энг кўп бўлган бешта Европа мамлакатларидан биридир. Руминиядан улар Буюк Британия, Германия, Италия, Франция ва Испанияга боради.\nКиприан Гитулеаса, одам савдосига қарши кураш агентлигининг Руминиядаги вакили:\n“Тўғри, Руминия фуқаролари турмуш даражаси ва меҳнат шароитларини яхшилашлари керак, аммо бу одам савдосига сабаб бўлолмайди. Шундай қилиб, жиноий гуруҳлар пайдо бўлади: масалан, жинсий алоқа хизматларига катта талаб мавжуд бўлганда ва сиз бундан кўп пул ишлашингиз мумкин.”\nЛоренти Колентинану, Еuronеws:\n“Aлександра ўлдирилганидан кейин оммавий норозиликлар ҳукуматни чегара хизматларини, полиция ва суд тизимини ислоҳ қилиш тўғрисида ўйлашга мажбур қилмоқда. Aммо оиладаги зўравонлик даражаси юқори бўлган мамлакатда 15 ёшли мактаб ўқувчисининг фожиали ўлими нафақат давлат даражасида, балки ўзгариш учун катализатор бўлиши мумкин.”\n11 Декабрь 21:26 31961\n11 Декабрь 15:25 15803\n12 Декабрь 16:40 14964\n11 Декабрь 21:47 14628\n11 Декабрь 20:58 14559


Вторник, 21 Июль 2015 09:39\nУлкан имкониятлар мамлакати\nПрезидентимизнинг шу йил 17 июлдаги “Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги қарорига мувофиқ, айни кунларда “Бетакроримсан, ягонасан, она Ватаним — Ўзбекистоним!” деган эзгу ғоя остида мамлакатимизда энг улуғ, энг азиз байрамимизга қизғин ҳозирлик кўрилмоқда.\nВторник, 21 Июль 2015 09:36\nСаховат, мурувват ва бағрикенглик айёми\nОсмони мусаффо, турмуши фаровон юртга байрамлар, хурсандчиликлар ярашади. Шу боис юртдошларимиз орасида ана шундай дориламон кунлар учун шукроналар айтиш, эҳтиёжмандларга ёрдам бериш, кексаларни эъзозлаш, беморлар ҳолидан хабар олиб, уларга далда бўлиш эзгу анъанага айланган.\nФаровон ҳаётимиз кафолати\nПрезидентимизнинг “Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги қарорида шу давр мобайнида босиб ўтган оғир ва машаққатли, айни вақтда шарафли йўлимиз, кенг кўламли ислоҳотларимиз, қўлга киритган улкан ютуқларимизнинг туб моҳияти ҳамда аҳамиятини юртимиз ва жаҳон жамоатчилигига етказиш, биз кеча ким эдигу бугун ким бўлганимизни англаш, ватандошларимизни янги марралар сари руҳлантириш, энг улуғ, энг азиз айёмимиз бўлмиш Мустақиллик байрамини юксак даражада ўтказиш бўйича бир қатор вазифалар белгилаб берилди.\nВторник, 21 Июль 2015 09:35\nҚўшработда бўлиб ўтган меҳнат ярмаркасида 100 дан зиёд корхона ва ташкилот 189 та бўш иш ўрни билан қатнашди. Пировардида 119 нафар фуқаро ўз мутахассислиги бўйича доимий иш жойига эга бўлди, 16 нафарига эса ҳуқуқий маслаҳатлар берилди.\nВторник, 21 Июль 2015 09:34\nВторник, 21 Июль 2015 09:32\nВторник, 21 Июль 2015 09:30\nЯнгиланиш ва самарадорлик омили\nБугун жадал ривожланаётган давр барча соҳалар қаторида, ишлаб чиқаришга ҳам илғор ва тежамкор технологияларни кенг жорий этишни тақозо қилмоқда. Шундан келиб чиқиб, мамлакатимиз саноат корхоналарида ушбу жиҳатга алоҳида эътибор қаратилаяпти.\nВторник, 21 Июль 2015 09:25\nФаолият натижалари таҳлил қилинди\nЎзбекистон Республикаси Давлат солиқ қўмитасида Қорақалпоғистон Республикаси, вилоятлар ва Тошкент шаҳар давлат солиқ хизмати органлари раҳбарлари иштирокида Ҳайъатнинг кенгайтирилган йиғилиши бўлиб ўтди.\nХодимлар сони қисқартирилади\nБуюк Британиянинг “Barclays” банки яқин икки йил ичида 30 минг нафар ходими билан тузилган меҳнат шартномаларини бекор қилади. “The Times” нашрининг ёзишича, ушбу қисқартириш 2017 йилга қадар харажатларни камайтириш дастури доирасида амалга оширилади.\nҲам ички, ҳам ташқи бозорга\nВобкентдаги “Бухоро Баҳор” қўшма корхонасида туманнинг Қўнғирот, Найман ва Паноб қишлоқларида яшовчи юз нафарга яқин ёшлар меҳнат қилади.


НАТО Бош котиби Москва Украина шарқидаги айирмачиларни дастаклашни бас қилиши лозим, деб ҳисоблайди\n24 ноябр 2020, Тошкент вақти: 20:55\nНАТО Бош котиби Йенс Столтенберг Россия ташқи ишлар вазири Сергей Лавровга “Москва Украина шарқидаги айирмачиларини дастаклашни бас қилиши керак”, дея билдирган. Бу ҳақда Столтенбергнинг ўзи 19 май куни Лавров билан Брюсселда бўлиб ўтган учрашувдан кейин маълум қилди.\nНАТО Бош котиби Россия ташқи ишлар вазирига сўнгги пайтда Россияда ўтказилаётган ҳарбий машқлар сони кўпайганидан ҳам ташвиш изҳор қилган.\n“Биз чегараларимиз бўйлаб ҳарбий ҳозирлик кучайган бир пайтда шаффофлик ўта зарурлигини ҳам муҳокама қилдик”, деди Йенс Столтенберг.\nНАТО ва Москва ўртасидаги алоқалар 2014 йил мартида Россия аввал Украинага қарашли бўлган Қрим яриморолини ўз ҳудудига қўшиб олганидан кейин сезиларли даражада сусайиб кетди.\nНАТО Россияни Украина шарқидаги айирмачиларни қурол-аслаҳа ва қўшин билан дастаклаётганликда ҳам айблаб кетади. Айни пайтда Москва бу айбловларни тамоман рад этиб келмоқда.


Дзюдочилар Германияда ўтказилган Катта дубулға турнирининг иккита медалини қўлга киритди – Газета.uz\nЎзбекистонлик дзюдочилар Муҳаммадкарим Хуррамов ва Давлат Бобонов Германияда ўтказилган Катта дубулға турнирида биринчи маротаба олтин медалларни қўлга киритишди.\n24 феврал 2020, 11:12 Спорт\nГерманияда 21−23 февраль кунлари дзюдо бўйича Дюсселдорф-2020 JF World Judo Tour — Катта дубулға турнири бўлиб ўтди. Олимпиада саралашининг рейтинг очколари учун 117 мамлакатдан 676 иштирокчи ташриф буюрди.\nЎзбекистонлик дзюдочилар Давлат Бобонов (-90 кг) ва Муҳаммадкарим Хуррамов (-100 кг) олтин медалларни қўлга киритди, деб хабар бермоқда Миллий олимпия қўмитаси матбуот хизмати.\nОлий мукофот учун курашда Давлат Бобонов украиналик дзюдочи Кежау Нябали билан куч синашди. Икки вазари эвазига Ўзбекистон вакили «олтин»га сазовор бўлди.\nМуҳаммадкарим Хуррамов 2016 йилги Олимпиада финалчиси, Озарбайжон вакили — Элмар Гасимов билан курашга киришди. Қўшимча вақтда ўзбекистонлик дзюдочи курашни ўз фойдасига ҳал қилди ва Ўзбекистон миллий терма жамоаси учун иккинчи олтин медални қўлга киритди.\nБобонов ва Хуррамов учун бу Катта дубулға турнирининг биринчи финали ва биринчи олтин медалидир. Иккала спортчи ҳам Токиодаги 2020 йилги Олимпиада ўйинларининг 1000 рейтинг очколарини ўз ҳисобларига ёзиб қўйишди.